text:
Agne Lene, a ére entrade in Città Fiera pes fiestis di Nedâl ma tant che so niece e lave di une bande jê a si ere pierdude a cjalâ lis vitrinis di chê âltre. Dopo un pôc, une comesse, ch'a le veve tal vôli, a decideve di no lasâle passâ zence faî comprâ alc e a ere rivade a fâi il pac cui scontrins par un biel capot. Al bastave dome passâ ae casse.
Agne Lene, interdete, che no saveve cemut fâ, par saltâ fûr dai vôi che le spiavin di sigûr, a cjatave l’invît providenziâl e dopo vê cjatât un sgabel par sentâ a si ere mitude a provâ i stivaluts.
Fat al stà che i stivâluts a i lavin propit benon. Tant che ju metève, chel omp ai disève che ju vêve comprâts pe so femine ma che par jê a érin masse piçui e che alore e vevin decidût di dâiu ae prime femine che cjatavin. Ma cuant che agne Lene si é girade viers chel omp, l’omp al ère sparît... Cule sô borsete!
Cussi, Agne Lene e a podût disi che a i vevin robât le borsete e che no podeve comprâ plui nue e si é sindilade dute contente di vê podût cambiâ une vecje borsete cuintri un pâr di stivaluts di piel di cocodrilo gnûfs di zecca.
So gniece, dute inervoside e passave justamenti devant dal negozi e tant ch'a si invíavin par lâ fûr a tache a disi ch'al ere un'ore che le cirive e di racomandâi che li dentri al bisugne stâ simpri insiemit parcé che al é plen di lâris e che sa fossin stadis insiemit a no si sarès fate robâ chel biel pâr di stivaluts di piel ch'a veve a pene comprât e che...
Ma no îse le tô borsete che ai? In tun cestin plen di scovacis, une borsete a dindulave peade al cuviercli come se cualchidun a le vès a pene butade li.


c: text/html

text:
- La place où passe la foule, est née dans les supermarchés
Palaces qui poissent et qui sôulent le porteur des porte-monnaye.
L'articul di Vigji Furlan di vuê, sul gnûf centro comerciâl di Remanzac a nol é âltri che une dimostrazion da evoluzion naturâl che in ogni paîs ch'al progresse al scuen scuâsi mostrâ par fuarce.
Le introduzion di cheste cjancon francês cun cuatri rimis par linie nus mostre ce ch'al si puès rivâ a fâ cun lis peraulis ma ancje cê che in dôs liniis a si puès dî di cheste evoluzion de societât.
Se po a continue disint:
- Les portes sont automatiques, pour ceux qui s'en viennent et s'en vont
Et les nouvelles caisses éléctriques, fonctionnent à plein rendement.
...O vin capît che le poesie e a pôc di viodi cun le societât di vuê.
Tin, un articul ch'al passe al tintine le casse.
Ton, po il cont al ti tocje e a tintone une slocje
Po ben vonde.
Dîlu in francês o dîlu in furlan al é simpri cinês sa no tu âs fan:-)

robotstxt: allowed

filter: keep


text:
giovedì 14 ottobre 2010
Una zornada da Sapiens
Gran sucès par lis “Zornadis da la Preistoria”, il 3 e il 10 otobre a Pradis in Cumun di Clausêt. La prima domenia dedicâda a “Una zornada da Neandhertal” e la seconda a “Una zornada da Sapiens”;
Lis ativitâts a erin diviersis e particularmentri dedicâdis ai frûts, cun laboratoris archeologics, ma intessant a era encia la visita guidada al scavo archeologic da la Grotta dal Rio Secco; un geologo al spiegava i lavôrs, che fin a la fin dal unviêr a si fermarân, e lis scuviertis sui homo c’an vivût lì tanciu miârs di ains indavôr.
Pubblicato da ERASMO DI VALVASON CIRCOLO a 19:57
Etichette: avvenimenti, foto varie, no di Volesòn
Iscriviti a: Commenti sul post (Atom)


text:
Periodic-mensîl di informazion e culture sul cont de minorance celtiche
dai Ladins de Furlanie. Edizion par cure de associazion “Union Scritôrs Furlans”
In onôr e in favôr di Josef Marchet
Za fa cincuante agns al murive il plui grant furlanist dal secul passât
Chest an, ai vot di Mai, a colin i cincuante agns de muart di Josef Marchet (1092/1966) e i vincj agns de publicazion de leç regjonâl 15 dal 1996.
Marchet intun vincj agns nus à dât i “Lineamenti di grammatica friulana), “La scultura lignea nel Friuli”, “Il Friuli: Uomini e tempi”, “Le chiesette votive del Friuli” (opare publicade postume come “Lis predicjs dal muini”) e il periodic “Patrie dal Friûl” dal cuâl, lant dilunc tal timp, a son stâts tirâts fûr cinc libris mancul pençs. Dutis oparis chestis dal Marchet, fondamentâls pe culture dal Friûl.
In vincj agns, dopo la leç 15/96, nol è stât publicât, in grafie uficiâl, un sôl libri degn di jessi ricuardât se no il “Grant dizionari bilengâl talian-furlan” graziis al impegn, si fâs par mût di dî, dal Olf, po Arlef. Libri che al passarà ae storie de editorie par furlan no dal sigûr pal so valôr, ma pe sô penzece, pal so cost e il dam, no dome di imagjine, puartât ae lenghe. Il drame al è che al semee che cheste opare e vebi di vê un seguit e simpri par man di chei che fintremai cumò a à vude la cure.
E la politiche? E sa, e tâs e e pae il cont. (Zuan Nazzi Matalon – Clape Culturâ l Acuilee)
Cuant che o cjapi in man un dai volums dal professôr Marchet “La scultura lignea del Friuli” o chel altri “Il Friuli: uomini e tempi” o un tai tancj invoiants articui che al scrivè, mi torni a cjatâ a une ore di lezion, tal cidin de mê classe.
A jerin lezions di chest predi origjinâl tra lis plui variadis, precisis, interessantis cemût che un mai nol po rivâ a imagjinâ. Il so spaziâ par timps e argoments cun competence e la sutilece di cui che al à tradusût la erudizion in fat di culture cetant personâl, al cjapave ducj, e al spaventave chel savê che al vignive invuluçât in maniere vive e nuie a fat academiche, a messet dispès di une batude secje, buine di saborâ l’interès o di tocjâ il pont dal argoment.
Nol coventave jessi particolarmentri intuitîfs o inteligjents par rindisi cont che, par un professôr de sô valence, un istitût magjistrâl al jere come un vistît masse stret che lui “si adatave forsit a tignî aduès par une reson sole: al jere achì in Friûl, inte tiere che lui al amà di un amôr esclusîf e mastin”. Par no slontanâsi di jê, al refudà il letorât di talian ae Universitât di Nimega e Atene, come che nol acetà i seguitîfs invîts di P. Agostino Gemelli di lâ alì de Universitât di Milan dulà che si jere laureât.
Il professôr Marchet al possedeve la facoltât che e podeve semeâ e no jere in Lui dispersive, di indreçâsi a une pluralitât di interès che a lavin de lenghe ae leterature, de art ae storie, cence jessi clamât a davuelzi in superficie i argoments. Nissun al fo plui di Lui lontan de ristretece mentâl che dispès e diferenzie la provincie savint e, se si limità a ilustrâ il Friûl, al savè rapresentâ secont une cierte forme cheste esigjence che e e aurive la sô origjine dal sintiment, intune ative indagjin indreçade a racuei e a sistemâ i dâts di un patrimoni culturâl di bot discognossût e no avonde valorizât.
Al lavorà cuntun proposit che in maniere verisimil al jere lât infuartintsi in Lui a traviers la cognossince simpri plui a fonts de bibliografie furlane comprendint un numar grandon di contribûts particolârs, ma un scjars elenc di oparis che a prospetavin i problemis di lenghe e di storie o lis espressions des arts e des letaris, intun cuadri di insiemit.
Il professôr Marchet al ricercjà cun spirt indipendent e sprejudicade sigurece di judizi, setôrs no inmò avonde scrutinâts dal nestri patrimoni culturâl; al metè in rilêf lis personalitâts dai furlans ilustris sul sfont des etis, tirant fûr cetancj dal cidinôr des bibliotechis o discutint il presumût lustri di altris.
Al è fûr di dubi che il panorame de art furlane, e no dome de sculture sul len ae cuâl al dedicà une cure specifiche, e ve tal professôr Marchet la ment buine di sistemâ intun convincent disen, il materiâl racuelt, ordenât e ilustrat cun lungje e iluminade pazience.
La sô posizion fuartementri critiche intai confronts de leterature furlane e creà a Lui e a cui che i le daûr cun smiris di rinovament, incomprensions che a durarin cetant timp prime di jessi superadis. La stesse “Gramatiche furlane” di cui Lui stes al capì i limits, pe necessitât dulà che si jere cjatât, di scrivi cheste opare ae puartade ancje dai no specializâts, e podarà jessi discutude, ma al è un fat cence altri fondamentâl che il professôr Marchet al fo il prin a racuei e a presentâ cun criteris sientifics une materie cussì complesse e spinose.
Al fo un maestri gjenerôs che no si sierà mai tal “hortus conclusus” dal so savê, ma al gjoldè cuant che al podè judâ, indreçâ, valorizâ i zovins soredut.
Cumò che si è sindilât prime dal timp (al veve sessante cuatri agns) forsit ancje par vê masse aurît aes sôs energjiis cence sparagn, dedicantsi a une ativitât che no cjatà padin, no si imponè slaifs di sorte, ni al acetà chei che i divignirin des incomprensions di cui che si impontà cun intensitât polemiche cuintri ciertis sôs afermazions o cjapadis di posizion che a podevi semeâ ecessivis, ognidun di nô al sint la entitât de pierdite di une ment che si è sierade masse adore al uman intindi e di une pene che si è fermade su la pagjine scrite dome a mitât. (Novella Cantarutti – test tirât fûr de Riviste “Ce fastu?” - Anadis 65/67) n.1-6 / voltât par furlan par cure de redazion)
Ladins dal Friûl pag.2 - Mai 2016
DAL TIMÂF A LA LIVENCE
Il taramot cuarante agns daspò
Masse cerimoniis e masse retoriche par un acjadiment cussì dolorôs
Ai 6 di Mai a son colâts i cuarante agns dal taramot che al à savoltât il Friûl tal 1976. In Furlanie, no si sa parcè, al è stât dut un organizâ cerimoniis, fiestis, mostris, manifestazions par ricuardâ chest inovâl cussì dolorôs, massime par cui che al à vivût chei dîs e chei mês dal Istât di chê volte, co lis scossis e i trims de tiere a son lâts indenant fint al dut il mês di Setembar. E po lis cjasis bandonadis par lâ a passâ la Vernade a Grau e a Lignan, la Vierte des barachis, i luncs agns de ricostruzion. Vitis e strussiis che nissun di nô nol podarà dismenteâ, par rispiet soredut di chei scuasit mil muarts che a àn lassade la lôr vite sot lis maseriis. Dut chest nol merte retoriche, al merte rispiet. Al merte dolôr cidin e discret.
No nus plâs, gran, che la sorestanzie regjonâl e nazionâl e vegni a fânus predicjis e professânus lauts. No nus à plasût che il president de republiche, Mattarella, al sedi lât a memoreâ lis disgraciis dal Friûl a Triest, che cul taramot nol à mai centrât nuie. Anzit no, al à vût cûr di pratindi fintremai di aurî bêçs des leçs su la ricostruzion cuntune arogance di scandul. Des vuestris cjacaris no savin ce fâ president Seracchiani. No podês speculâ fintremai su la memorie. No podês paiânus cun cuatri fufignis. La ricostruzion e je stade un model unic. O sin stâts brâfs. E je stade brave soredut la int, che e à scombatût e lavorât cence padin par agns. Cuntune volontât e un sgrimie di amirâ. Robis che voaltris no vês provât, che no rivarês mai a imagjinâ, parcè che no lis vês vivudis. Par chest cerimoniis e bardelis nus dan fastidi. O fevelais fals, di robis che no savês, e baste predicjis, baste retoriche, baste lezions, nô, cuant che al covente, o savìn ce che o vin di fâ.
Al è stât tâl l’impat produsût su la culture, la economie e la societât, che il taramot di za fa cuarante agns tal imagjinari coletîf al vignì a rapresentâ une sorte di spartiaghis inte storie dal Friûl, cussì di fevelâ di un prime e di un daspò taramot. Al è di crodi invezit che une vere discotinuitât no sedi stade, ma dome la acelerazion, dal sigûr dolorose, di tindincis bielzà in at. Darest il Friûl al jere daûr a jentrâ inte fase dal svilup industriâl, cun precisis carateristichis: imprese familiâr, impreditorie che si jere formade tal dûr lavôr dipendent e no ereditarie, difusion des impresis su dut il teritori, la permanence dal rapuart fondamentâl cul mont contadin. Tal 1971, pe prime volte il salt migratori da negatîf al deventave positîf, vâl a dî che no si scugnive plui bandonâ il Friûl par podê cjatâ un lavôr. “Libars di scugnî lâ” cemût che al cjantave Lenart Zanier.
Il Friûl al scomençave a atrai popolazion; dai prins agns Setante i tas di nassince a vevin scomençât a calâ; intai prins cinc agns denant il taramot il numar des impresis artesanis al jere aumentât di un cuart; si infuartive la cussience dal valôr e de origjinalitât de culture furlane; par domandâ la istituzion di une universitât autonome a Udin a jerin lâts in place a protestâ (1967) passe trê mil students des superiôrs, tal 1972 al vignive fondât il Comitât pe universitât furlane. Lis 125 mil firmis racueltis tra lis tendis dai taramotats pe universitât furlane a puartavin cussì insom une trate za inviade a so timp. Il Moviment Friûl, partît di roture dal sisteme partitic talian, tal 1968 al veve racuelt il 12 par cent dai vôts inte circoscrizion di Udin, e plui inmò inta chê di Tumieç e de mont.
Di une ricercje davuelte in chê volte al vignì fûr che lis stessis personis colpidis dal taramot a jerin cussientis che il disastri al veve acelerât la fase di trasformazion de nestre tiere. Il 60 par cent al ritignive che a jerin mioradis lis condizions economichis de zone; il 77 par cent che a jerin maiôrs lis pussibilitâts di cjatâ un lavôr. Lis dificoltâts de vite intes barachis, e tal lavôr, in prionte, a vevin fat incressi, soredut tra i plui zovins, la fiducie in se stes e la fiducie tal doman. E restà in conclusion une soliditât di fonde dal caratar furlan che l’acjadiment disastrôs nol rivà a modificâ.
Daspò la iniziâl, inevitabil, rispueste disorganizade, parcè nuie al jere stât predisponût par fâ front a un tâl disastri, e daspò che il secont taramot dal mês di Setembar a vevin fat intindi che al coventave un intervent struturât in maniere divierse, i grups e lis istituzions a tornarin a cjapâ in man la situazion. Chest al podè sucedi parcè lis condizions dal sisteme soci-economic a jerin avonde fuartis par permeti di acetâ il coinvolziment dai comuns stes e di semplificâ lis proceduris sfide di cheste sorte, a alt riscjio, o sei di afidâ la ricostruzion aes stessis comunitâts, a traviers un procès di deleghis dal stât ae regjon e a chei altris ents locâi. Cheste sielte si palesà vincint parcè che e favorì une slargjade partecipazion e e incressè il sens di responsabilitât. A zovarin a cheste riessude la semplificazion des proceduris burocratichis, la azion di sostegn ai comuns de bande de regjon e, plui di dut, la ferme volontât des fameis furlanis colpidis di tornâ a fâsi la cjase.
Si insedarin dinamichis sociâls dal dut gnovis, dispès cjamadis di tensions ma simpri in fin positivis: i comitâts des tendis, i conseis comunâi cu la partecipazion direte de int, lis azions popolârs di pression su la Regjon, l’ativisim des associazions, la funzion saborant dai predis plui ferbints di Glesie Furlane. In curt, la gjestion des conseguencis dal taramot a derin vite a un grant laboratori politic e sociâl che al produsè risultâts origjinâi e impuartants. O tornìn a ripetisi, a livel istituzionâl la decision plui fondamentâl e fo chê afidâ il procès di ricostruzion ai comuns e di semplificâ lis proceduris aministrativis pe ricostruzion. I risultâts a derin di viodi che la autonomie dai ents locâi al è un valit strument par cjatâ la fate ai problemis di une comunitât e che si puedin fâ ben e in maniere regolâr lis cjossis cence la prionte dai inutii berdeis burocratics.
Ce isal restât di chel straordenari laboratori politic-sociâl di za fa cuarante agns? Nuie. La struture regjonâl si è fuartementri centralizade. Lis proceduris burocratichis a son aromai fûr dal vade e inutilmentri complicadis. La partecipazion politiche dal bas e je stade cidinade e metude de bande. I moviments coletîfs sostituîts dai personalisims. Il distac fra i diviers livei politics e aministratîfs al è dibot totâl. No ’nd è une idee strategjiche di svilup complessîf di dute la regjon, ma ogni so part e cjamine pe sô strade, mentri la pesante crisi economiche e varès domandât ben altris rispuestis. Sorestants dal pindul sparagnait il flât, par plasê vonde predicjis e vonde retoriche! (renzo balzan)
Ladins dal Friûl pag.3 – Mai 2016
CRONICHIS DI CHENTI
Profugos in Friûl: aromai e je une invasion
Cu la sierade dal confin al Brenner la situazion si sta fasint inmò plui intrigôse
Tarvis – “La sierade dal confin dal Brenner ai migrants e je aromai sigure parcè che al è rivât il moment di dî baste e di fermâ i profugos che si stant indreçant viers la Austrie”. Peraule dal ministri dal Forest di Viene, Sebastian Kurz, che al anticipave di fat ce che al vignive riferît cualchi zornade daspò a Angelino Alfano, dal ministri Interni austriac, Johanna Mikl-Leitner. In conclusion un incuintri che al è siervît dome a comunicâ, e confermâ, ae Italie che la Austrie no à nissun intenzion di tornâ indaûr su lis decisions che e à cjapadis.
“Come che o vin za fat cui Paîs de trate balcaniche, Slovenie, Cravuazie e Macedonie, o vin volût informâ ancje la Italie des azions che o podarìn meti in vore, se i flus di migrants a vessin di rivâ in maniere no controlade de Italie viers la Austrie par colpe de sierade de trate balcaniche”, e à dite la Mikl-Leitner. Vadì che la Italie no po pratindi, gran, che il confin dal Brenner, se a rivassin flus no controlâts di migrants, al vadi dilunc a restâ normalmentri viert.
Ma parcè la Austrie ae metude in vore cheste azion cussì dure? Lu à displeât Sebastian Kurz: “Daspò la sierade de trate balcaniche a ’nd è circje 300 mil personis prontis a partî de Afriche, des cuâl la maiôr part no à nissun titul par pratindi di domandâ asîl. Cussì il messaç che o volìn dâ al è sempliç: nol esist nissun ausvais pe Europe centrâl”.
Il prin pas, aduncje, par Viene al sarà chel di sierâ, e controlâ in maniere selezionade, il Brenner tra la fin di chest mês di Mai e i prins di Jugn, cul rinfuarç ae polizie di centenârs di soldâts. Il probleme, dut câs, al tint “a movisi” parcè che e esist la pussibilitât che i profugos si indrecin viers Jevât. Par chest si sta pensant ancje di realizâ doi centris di identificazion in Carintie, par intant un a Thörl-Maglen, ae frontiere cu la Val Cjanâl, dongje Coccau. O sin cussì simpri di plui in presince dal fat che il probleme si sta aromai spostant dal Tirôl ae Carintie, coinvolzint in cheste maniere simpri di plui il Friûl, dulà che al di là des cjacaris no si sta fasint dibot nuie par frontâ cheste situazion di cressint emergjence.
Achì no si trate di fâ propagande, baste lâ a lei il comunicât che sun chest cont al è stât burît dal sindacât di polizie Siulp. A disin, juste apont, chei dai Siulp che: “Trente polizais no puedin bastâ a fâ front a cheste situazion. Il setôr di Frontiere di Tarvis al à bisugne daurman di rinfuarçs ancje intai uficis – e no dome su lis stradis – par podê continuâ a fâ front ogni dì ae emergjence migrants”. A sostignîlu al è il segretari provinciâl dal Sindacât unitari lavoradôrs de polizie, Luca Onofrio, che in chescj dîs al à scrite une letare ai sorestants locâi e nazionâi dal stes Siulp.
“I numars a son di fâ vignî i sgrisui – al sotlinie Onofrio – se si pense che chei polizais intune realtât cussì piçule, che si cjate fra l’altri intun contest di mont, a àn fermât dal scomençâ di chest an scuasit 1800 profugos. La emergjence che e diven de Austrie aromai no cjate padin. Ogni sengul clandestin al ven compagnât tal Setôr di frontiere che, dal pont di viste struturâl, nol è adat a rezi in maniere dignitose un flus di cussì tantis personis”.
E je po la segretarie che si ocupe di une vere e propie “maree di cjartis: Bisugne meti dongje un fassicul par ogni migrant e po passâlu a altris uficis, oltri che aes Procuris di competence”.
A front di cheste kafchiane situazion i sorestants “pe emergjence a àn proviodût dome in minime part a rinfuarçâ l’ufici cun servizis di ordin public e oms. Dal mês di Dicembar a son stâts “zontâts”, un contingjent dal repart mobil di Padue, cualchi specialist di frontiere, ogni tant cualchi agjent de Cuesture e 35 militârs dal esercit, ducj impegnâts in servizis su la strade e sui trenis ae ricercje dai migrants clandestins. Lôr, par altri, no puedin fâ nuie, par chel che al inten la redazion de documentazion dai ats. In chestis condizions al è evident che il Setôr di frontiere de Val Cjanâl al va daurman infuartît cun oms e mieçs. Parcè che se no al è dibant dai colpis ae Austrie e tirâ fûr scusis e liendis. O sin di front a une invasion che e merte slaifade e regolamentade in maniere adeguade, e no cun trente (trente di numar) polizais come cumò.
In dute cheste babilonie naturalmentri il plui preocupât al è il sindic di Tarvis, Carlantoni. Il flus continui e numerôs intai prins cuatri mês dal an nol sal sarès dabon spietât. Ma la preocupazion dal sindic e je leade plui aes prospetivis in avignî che al stât atuâl. Parcè che se e je vere che i profugos a vegnin fermâts e a vegnin po mandâts viers Udin pe definizion de documentazion de declarazion di indigjence, e je ancje vere che la strete austriache decidude pal valic dal Brenner e riscje, tra cualchi mês, di trasformâ Tarvis e la interie Val Cjanâl intune sorte di “plere” par migrants che a provaran a passâ par culì par podê rivâ sù tal centri Europe.
Al torne a sotliniâ Carlantoni. “Personalmentri o soi de idee che il tornâ a meti sù lis frontieris nol sedi a fat positîf inte trate che e varà di puartânus viers la Europe unide. Dut câs se, cemût che al semee, la Austrie e tornarà a ripristinâ i controi dome in jentrade, ancje la Italie e scugnarà fâ ancje tant parcè che se no scugnarìn regjistrâ une fulugne di ingrès ilimitâts e no controlâts viers di nô e, cun dute la buine volontât di chest mont, no podin dai acet a ducj. I numars, par altri, a fevelin di bessôi: scuasit doi mil ingrès dai prins di Zenâr in ca – vie tren – a rapresentin la dimostrazion che il probleme al moment al è dome nestri. Dut sù pes nestris spalis. Par chestis resons o soi de idee che o dovaressin scomençâ a strenzi lis mais des diviersis autorizazions che la Italie e concêt aes personis che a passin i nestris confins, co in masse câs, aromai, i profugos a aprofitin dal permès di permanence par po disparî e magari tornâ a fasi cjatâ a distance di mês, se no fintremai di agns”.
Il president de republiche Sergio Mattarella, il president dal consei Matteo Renzi, il president de Regjon Debora Serracchiani a àn cjapât, in maniere sdegnade, posizion cuintri ce che e sta fasint la Austrie al valic dal Brenner. Viodût cemût che in realtât a stan lis robis, al di là de retoriche ruzine strombetade dai media nazionâi, a varessin impen di cjapâ posizion cuintri di lôr, e dal lôr ministri dai Internis Alfano, sul cemût che a stan gjestint cheste vicende de imigrazion. Parcè che lis cjacaris a son cjacaris e i fats a son fats. Almancul chenti di nô, in Friûl, che Rome e je lontane! (mateu di prum)
Pal Friûl no pratindìn la autonomie...
si contentin de indipendence!
Ladins dal Friûl pag.4 – Mai 2016
DOCUMENTS
Pre Checo Placerean: nus tocje vê coragjo!
Il taramot di za fa cuarante agns: fuarce e dignitât de nestre int
(Une predicje di Pre Checo a Aquilee inte Fieste dal Patriarcjât)
O imagjinais che nol è tant facil metisi a fevelâ a tante int, a tancj furlans, dopo un taramot di chê fate. O mi permetarês di jessi ancje un pôc comovût. E us dîs graziis che o sês vignûts. Voaltris forsit o pensais che us disi graziis ancje parcè che o sês in tancj. Us dîs graziis ancje parcè che a son achì a contânus: cirît di capîmi tal plui bon sens, ma e je vere.
O ai trê robis di dius, come il solit: La prime e je cheste: che fra il 1270 e il 1334 cheste glesie no à funzionât (la Basiliche di Aquilee n.d.r.). E jere plene di baraçs, plene di jerbatis: al jere stât il taramot. Ma graciant Idiu, al è rivât un om di coragjo, che si clamave Beltrant, de Basse France, che le à tornade a vierzi e a meti a gnûf. Al è clâr che o feveli dal Patriarcje Beltrant... Jo o speri simpri che tra nô furlans, predis o no predis, al vebi di vignî fûr chel Beltrant che al torni a taiâ i baraçs dal Friûl e la jerbe salvadie che e cressarà in chescj mês, par cirî di tornâ a meti a gnûf dut. Se par altri mi domandais se jo o viôt che al ven un personaç di cheste sorte: us rispuint che inmò lu viôt! No ai sintût par nuie cricâ il dì de nestre ricostruzion. A son di chei che nus disin che la gnot e scugne durâ a lunc. No volarès che e fos une gnot dulà che i gjai no cjantin. Ma propite devant di une robe dal gjenar, viodint che chei che ur tocje in non de politiche, in non de funzion publiche, di dî ce che al va dite, e no lu disin, come simpri nus tocje a nô predis di dîlu! E voaltris o savês che nô predis furlans, e sarà passade cualchi ete che o vin tasût, ma o vin fevelât e scombatût simpri pal ben dal nestri popul. O podarês acusânus e dînus che nô si sin impegnats cun chel o cun chel altri, ma tal non di Diu o vin simpri cirût di fevelâ sclet pal nestri popul. Par chel popul che o fevelarin ancje chest an che al ven; parcè che chel an che al ven a son juste 900 agns che chel sant om di Rico IV di Cjanosse al à fat duche il Patriarcje di Aquilee. Nûfcent agns de indipendence dal Friûl no podìn lassâju passâ cuiets cence vignî a preâ, a dî graziis a Diu, a chel Bon Diu, par chel che nus à fat e a domandai il coragjo pal avignî.
Ma o ai altris dôs robis che mi saborin inte anime e no pues tasê. Al è vêr, il Friûl nol po, di bessôl, pensâ di tornâ a jevâsi in pîts. Al à bisugne di ducj, e graziis a ducj chei che nus an dade une man. Ma chest nol vûl dî che nol po aministrâsi di bessôl! Nol è just! Nol è just!, in non di Diu, che la rinassite dal Friûl si vebi di aministrâle insiemit cun cualchidun altri, che nô ancje o rispietin...; ma la plee de ricostruzion o vin di dâle nô, parcè che se no si cjatarìn a assisti al ultin at di une colonizazion che e dure dal 1420 in ca.
E cumò scoltait la seconde robe: chei che – e ur disìn graziis di cûr – che a àn volût fânus regâi, che nus ai fasin cemût che nus plasin a nô, no cemût che ur plasin a lôr. Nô o sarìn stramps, o sarìn un popul osteôs e fûr di scuare, ma il regâl che nus plâs al è chel che nus va ben a nô, no chel chel che ur plâs a ducj chei altris, parcè che se no o vin miei restâ cence regâi.
Une ultime robe e je cheste. Jo o crôt che il stât talian al è un stât che i sin simpri stâts fedêi dal 1866 in ca: po stâi che o vebin sbaliât, par ecès di fedeltât, par altri o sin simpri stâts fedêi e o volìn continuâ a no jessilu. No stait a vê pôre che jo e sedi achì a stiçâ la int cuintri dal guvier, no! Ma us dîs che se verementri nus vûl ben, nol à di dânus bêçs, al à di lassânus ce che o vin. Al à di dânus chê autonomie pe cuâl lis aghis e la fuarce eletriche a no deventin statâls, ma a restin furlanis. Al à di dânus plui partecipazion intes tassis che o pain. Al à di dânus il dirit di comerciâ cui fradis slovens e todescs, che o sin stâts par plui di mil agns insiemit. Parcè che, cjalait, int furlane, cjalait che al è tant diferent dâ bêçs de bande dal stât, e lassânus chei che o vin. Lassânus chel che o vin no je caritât: e je dome justizie. E voaltris o savês che nô furlans, pluitost che tirâ jù il cjapiel e domandâ la limuesine, o vin miei patî la fan. Che nus lassin ce che o vin, che nus incressin impen la autonomie che nus covente.
E lassait che us dîsi inmò une robe par chei che nus aministrin cumò che e po sei ancje buine int... e po sei stade a scuele cun me in seminari; ur dîs une robe: che no stedin a fâ pierdi la pazienzie al bon e al tolerant. Intai Proverbis di Salomon e je une peraule che e dîs cussì: “Guai cuant che al piert la pazienzie il puar!” Ur domandìn une robe: se no son bogns di aministrâ a àn di vê cûr di lâ vie; se no son bogns di aministrâ a àn di vê il coragjo di criticâ i lôr superiôrs. Nol è lecit plui inte nestre tiere, nol è lecit no vê coragjo. Chel che no indi à pe nestre int, nol servìs la int. Al servìs a cualchidun altri. In non di Diu, cumò, ancje il Spiritussant che al veve siet dons, in Friûl a ’nd à un sôl: chel dal Coragjo. E alore mi capîs ce che us vûl dî cumò: cheste robe no vâl dome pes autoritâts civîls, ma e vâl ancje par chês di glesie che se a no àn coragjo, che a vadin a confessâsi! Achì al covente il coragjo. A àn di dânus l’esempli, a àn di sielzi tra il servî un popul, che forsit ur domande di vê il coragjo di dî di no a cualchidun, e no di sielzilu, e alore no reste che une robe: chê di ricognossi di no jessi bogns di servî la puare int.
O ai finît. O varès tantis robis di dîus, ma graziis a Diu o vignarai a cjatâus, se o pues, intes vuestris parochiis. Chei trê pinsîrs che o ai dite culì jo o prei che ju scoltin lis autoritâts civîls e di glesie, che a varessin vût di jessi culì cun nô, ma par mancjance di coragjo no son. O disìn graziis a di chei sindics che a son vignûts culì. Si sêso acuarts di une robe? A son i predis che a àn invidât i sindics a sei achì cu la int, al pâr, insiemit cun lôr, scombatint e tignint dûr, no dismenteantsi di une robe: che tignint dûr, cualchi volte e rive la soluzion di dut, cuant che al semee che dut al sedi pierdût. Tignint dûr o salvarìn la nestre vite ancje cheste volte, in chest mont, e no dome ta chel altri. (Pre Checo Placerean – Aquilee, ai 11 di Lui dal 1976, predicje pe fieste dai sants Ermacure e Fortunât, grande liturgjie pal Friûl taramotât)
Ladins dal Friûl pag.5 – Mai 2016
JOSEF MARCHET: I GRANCJ OMS DAL FRIÛL
Jeroni di Saorgnan... sierf fedêl di Vignesie
e… traditôr de Patrie dal Friûl
Il ram udinês dai nobii di Saorgnan, sot la dominazion veneziane, e vignì a cjatâsi intune condizion origjinâl in Friûl. Erêt dal titul e dai feuts di une altre famee ministeriâl lade al mancul su la fin dal Dusinte, cheste cjasade e jere stade une vore favoride di privileçs e di investiduris dal patriarcje Bertrant di Saint-Geniès e, daspò, la muart di chest, e jere rivade a imponi une sorte di signorie su la Comunitât di Udin. Aviersade, ancje par chest, dai patriarcjis sucessôrs, e veve cirût e cjatât la poie a Vignesie e tal 1385 indi veve otignude fintremai la citadinance. Par passe cuarante agns i Saorgnans a jerin stâts la longa manus de Republiche inte sô lente e insidiose politiche di invasion, devastazion e di invadence tal Patriarcjât; cussì la lôr storie in cheste dade di timp e à i aspiets des pagjinis plui scuris e sanganosis. Naturalmentri, daspò la colade dal Friûl inte mans dai Venezians (1420), lôr si jerin cjatâts intune situazion di privileç, soredut inte vite comunâl di Udin. Ma di front al partît antivenezian e soredut di front ae antighe nobiltât furlane, par tindince partesane dal Imperi todesc, e mortificade de sutile destrece metude in vore dal gnûf guvier che la stave metint de bande, i Saorgnans a faserin la part, e la figure, dai traditôrs de Patrie dal Friûl e de sô indipendence, lade pierdude aromai par simpri. Lôr a jerin partant isolâts tal lôr paîs e cussì puartâts a seondâ inmò di plui il lôr sostegn a Vignesie. No si po dî dut câs che la republiche e fos largje tal compensâ i lôr bogns servizis: no veve plui bisugne di lôr. E inalore i Saorgnans, par jessi di chest imberdei, a organizarin e si meterin a cjâf de fazion dai Çamberlans, formade di une part de borghesie udinês e di une gruesse schirie di contadins insoferents de superstit jurisdizion nobiliâr. Cundut achel intai agns sanganôs des scorsadis dai Turcs (1472, 1477, 1478 e 1499) il guvier venezian, dal dut incapaç a contignî chescj disastris grandons, al scugnì pensâ ancje al riordenament des scancaradis miliziis locâls, che achì di nô a conservavin inmò l’antîc non di Cernidis. E, mentri i nobii furlans a restavin escludûts di ogni incarghe publiche e, cun pocjis ecezions, ancje de cariere militâr, cheste volte al fo lassât ai Saorgnans il compit di ordenâ e meti in dret cheste sorte di soldatescje. Cussì al sucedè che sul scomençâ dal Cinccent, un di lôr, Antoni, si cjatà tal stes timp a cjâf dal partît dai Çambarlans e des Cernidis.
Al è chest il moment storic dulà che al compâr ae ribalte chel Jeroni Saorgnan, che al deventà il personaç plui ilustri de famee.
Al jere nassût tal 1465 di Paian e di Madalene Zuc, in cualchidun dai tancj cjistiei che la famee e possedeve ator pal Friûl. Nol cressè cence letaris, ni al imparà plui di ce in chê volte si ritignive necessari par un zentilom destinât ae cariere politiche e militâr. Tal mistîr des armis al podè adestrâsi cui fradis maiôrs Tristan e Jacum o cul cusìn Nicolau, naturalmentri al servizi di Vignesie. Dut câs intes vicendis brutis e sanganosis des incursions turchis l’intervent dai Saorgnans nol risulte in nissune croniche degne di chest non. La Republiche e ve miei inmò zovâsi di cjapitanis mercenaris che, dal rest, la servirin une vore mâl.
Ai Saorgnans e aes lôr Cernidis al scugnì ricori il Lutignint venit tal 1485, cuant che Matie Corvin, vitoriôs cuintri l’imperadôr Fidrì III e bielzà paron di Viene, al mandà une colone dai siei Ongjarês a ocupâ la jurisdizion di Pordenon. I Saorgnans, tra i cuai al jere dal sigûr il zovin Jeroni, a ocuparin la fortece di Gradiscje e a rivarin cussì a slaifâ il tentatîf dai Ongjarês di ocupâ il teritori sometût ae Serenissime.
Doi agns daspò, intant di ciertis ostilitâts tra Vignesie e l’arciduche Sigjismont di Asburg, i fradis di Jeroni si meterin a disposizion dai comandants venits e a ocuparin cu lis lôr miliziis il pas di Mont di Crôs. In chê ocasion a Jeroni al fo ufiert il comant di une companie di 300 oms. Ufierte che lui al refudà a vantaç di so fradi Jacum.
In realtât no savìn ce che al fasè par uns vincj agns, o sei fint al 1508, se no che al maridà trê feminis e che al metè al mont une lungje schirie di fîs: ben 23 legjitims plui un spuri. Po a distrai il Saorgnan des sôs impresis di jet e vignì la vuere dal imperadôr Massimilian (e po de Leghe di Cambrai) cuintri Vignesie, tal 1508. Fint dal principi di chel an Jeroni al ve il compit di tignî di voli chei che a Udin e a Cividât a fossin suspietât di simpatie viers l’imperadôr, o sei i aderents al partît dai cussì clamâts Strumîrs: che in chê volte al voleve dî la plui part de nobiltât furlane. Ma inte Vierte di chel an si cjatà a bati venti sù pal Cjadovri, dant par altri un impuartant contribût ae vitorie dai Venezians a Riul Sec, un sît daprûf Plêf di Cjadovri.
Cheste vuere cence fin, tra Vignesie e i imperiâi todescs, che e ridusè il Friûl intun grum di maseriis e intune plagne di corots, prime par man di chel e po par man di chel altri, e le indenant fint al 1513, cundut che il Saorgnan al cirì di oponi une acanide resistence, soredut daûr la bastide de fuartece di Osôf. Ae fin, aromai ae disperazion, Jeroni di Saorgnan al tentà di cuistâ la fuartece di Maran, de bande de tiere. Ma l’imprese e le in struc parcè che i maranês insiemit cui todescs a baterin lis trupis venitis che, scjampant di maleman, a lassarin Jeroni di bessôl e cjamât di fiere.
Al fo chest l’ultin fat di armis dal Saorgnan. Doi agns daspò, cui pats di Noyon la disastrose vuere e finì. Vignesie e pierdeve dute la Contee di Gurize cul Friûl di soreli Jevât, di Cormons e jù fint a Zarvignan Aquilee e Grau. Jeroni, il fedêl servidôr de Serenissime, al murì a Vignesie, ai 30 di Març dal 1529. Il so cuarp, puartât a Osôf, al fo metût sot inte glesie di S. Pieri, sul cuel fuarteçât. (Josef Marchet – test tirât fûr da “Il Friuli: uomini e tempi” - ridot e voltât par furlan par cure de redazion)
Friûl: un popul, une tiere, une lenghe!
Ladins dal Friûl pag.6 – Mai 2016
DAI FATS E DE CULTURE
DES TIERIS LADINI
“Ladinia – XXXIX / 2015” - Riviste Ladine
Al è jessût un altri numar de riviste publicade dal Istitût de Val Badie
San Martin de Tor / St. Martin in Thurn (Bz) – Par cure dal Istitût Ladin “Micurà de Rü”, di San Martin de Tor in Val Badie, al è jessût il numar XXXIX / 2015 de riviste sientifiche “Ladinia”. Chest numar al comprent siet saçs sientifics e trê recensions che a àn par argoment la archeologjie, la storie, la culture, la leterature e la linguistiche.
Al vierç il volum il saç scrit a siet mans metût jù da un grup di archeolics coordenât dal professôr Umberto Tecchiati (Bolsàn/Bozen) che al torne a colegâsi a un argoment tratât su cheste stesse riviste tal numar XXXV dal 2011. Il saç, titulât “Il lûc di cult de seconde ete dal Fier di Ortisei/Urtijëi - Col de Flam. Contribût ae ricostruzion di un “paisaç ideologjic”, al informe sui ultins risultâts dai sgjâfs puartâts indenant inte Vierte dal 2005, juste apont tal sît de ete dal Fier daprûf il Col de Flam a Urtijëi in Val Gardene. I autôrs, vadì, a presentin une analisi a fonts di ce che al è vignût fûr sul cont dai rescj sedi de faune che umans divignìnti dal lûc di cult. Tal specific si trate des indagjins istologjichis fatis sui reperts osteologjics che si scrupule che a puedin fâ riferiment al IV – II secul dev. di C. , che naturalmentri a son vignûts fûr dal sît gardenês.
Il contribût di Paolo Giacomel, (S. Vît di Cjadovri), “La vuere tra lis Dolomitis contade dai Ladins dal Cjapitanât di Ampezo”, nus conte, cun aspiets inedits e particolârs – a juste cent agns di chel tragjic an – i acjadiments dal 1915, an dulà che la Italie e à declarât vuere al imperi di Franz Josef. L’autôr al displee la particolâr situazion di Cortine di Ampezo, a traviers numerôs tescj origjinâi tirâts fûr da diaris e epistolaris di chê ete. Lis testemoneancis a descrivin lis protestis de int di Ampezo cuintri la division de Austrie, la jentrade in vuere de Italie, la ocupazion di Cortine e di La Plì de Fodom de bande des trupis talianis, oltri che acjadiments tragjics di vuere come, par esempli, la fusilazion di un grup di presumûts disertôrs.
Tal saç “Identität und Interkulturalität im Spannungsfeld des - Görzer/Landes”, l’autôr, il furlan professôr Gabriêl Zanello (San Denêl) al trate la cuestion de identitât e de interculturalitât de citât di Gurize a traviers une analisi detaiade dai scambis epistolârs tra il poete Biagio Marin (1891/1985), origjinari di Grau, e il gjornalist e poete gurizan Celso Macor (1925/1998). Il contribût al met in rilêf la prospetive divierse ma in part ancje, par plui aspiets, complementâr de impuartante funzion davuelte di Gurize, un teritori a cjaval tra la aree linguistiche e culturâl ladine-romanze, gjermaniche e slave. Si trate in fats di une aree particolâr che dal pont di viste storic e je stade caraterizade de lungje apartignince al Imperi Asburgjic (o sei ae Austrie), de ocupazion de Italie daspò de Prime vuere mondiâl e de division de citât par colpe dai acjadiments de Seconde vuere mondiâl. Situazion di fat superade dome tal 2007, de bande slovene cun Nova Gorica e in chê taliane cun Guriza/Gorizia. Tal contribût che al ven daûr, “Märe – Sage – Marketing. König Laurins Rosengarten zwischen mittelbochdeutscher Spielmannsdichtung und ladinischer Sagentradition, la professore Ulrike Kindl (Vignesie), che tal 1983 e tal 1997 e veve za publicât cul Istitût Ladin “Micurà de Rü” i doi volums “Kritische Lektüre der Dolomitensagen von K. F. Wollf, si dediche ae figure di leiende dal Re dai nanui Laurin e al so “Rosengarten” (il zardin des rosis), logât inte part adalt de parêt di cret dal Catinaccio, cognossût in aree gjermaniche sot il non, juste apont, di “Rosengarten”. La autore e propon trê aspiets diferents dal argoment, analizant la tradizion de Ete di Mieç dal “Spielmannslied”, il motîf lezendari de enrosadire e la localizazion dal Catinaccio intes Dolomitis, fasint riferiment ae usance di doprâ chest motîf ai fins de promozion turistiche dal Sud Tirôl, e soredut lis Dolomitis come “Tiere dal re Laurin”.
Il contribût di Ruth Videsott (Bessanon/Brixen) al propon impen un confront des diviersis traduzions des variantis dal ladin dolomitan de parabule bibliche dal “fi pierdût”. Daspò une curte introduzion gjenerâl dedicade aes traduzions de Bibie inte lenghis des minorancis, la autore e scritine lis traduzions di tescj religjôs par ladin dolomitan e e confronte lis diviersis versions de parabule vude iniment, che a van indaûr ae prime mitât dal XIX secul.
La propueste de introduzion dal ladin-dolomitan – un aspiet fintremai cumò trascurât intai studis linguistics – al è l’argoment dal saç di Franziska Maria Hack (Bolsàn/Bozen). Daspò une jentrade sul cont de fonologjie, la autore nus introdûs inte metodiche de racuelte dai dâts e e analize da un pont di viste de metriche classiche lis diviersis struturis sintatichis (frasis declarativis, domandis par ladin de Val Badie, de Val Gardene e par fassan. Lis frasis puartadis come esempli a son proponudis in trê mûts diviers: 1) come esempli di trascrizion e relative traduzion, 2) come scheme metric e 3) come scheme grafic (Praat).
Tal ultin contribût, l’autôr Tobia Moroder (Selve) al presente un indis di lemis relatîf ai undis contribûts di caratar etimologjic dal professôr Otto Gsell (Norimberghe), scrits tra il 1989 (numar XIII) e il 1999 (numar XXIII) par cheste riviste. L’indis alfabetic, che al intint judâ inte consultazion des notis etimologjichis publicadis su “Ladinia”, al è dividût in trê colonis e al ripuarte il leme par ladin, il numar de riviste oltri che l’an e la pagjine.
Come che e je tradizion, inte seconde part di “Ladinia” a vegnin publicadis trê recensions relativis a resintis publicazions vignudis fûr inte cente de linguistiche romanze. (edelweiß)
Ladins dal Friûl pag.7 - Mai 2016
INTAI PRÂTS DE CULTURE FURLANE
Mandi a Eugeni Pilùt, poete ronculin
Si è distudade une des vôs plui significativis de furlanetât de Basse
Roncjis di Latisane – Ai vincj di Març stât nusrivade la brute gnove che al jere vignût a mancjâ Eugeni Pilùt (Eugenio Pilutti), une des vôs plui significativis de furlanetât de Basse, poete, animadôr culturâl, associât ae Union Scritôrs Furlans fint de sô fondazion, co al jere stât amì di Agnul M. Pitane.
Nassût tal 1948 a Roncjis di Latisane, Eugeni Pilùt si jere laureât in sociologjie e al jere deventât il responsabil di un setôr de assistence sociâl dal comun di Triest, dulà che al à vivût a lunc.
Al à scomençât co al jere inmò zovin a scrivi par furlan e lis sôs primis poesiis a son vignudis fûr su la antologjie “La Cjarande” dal 1967. In chês composizions al veve metût in mostre une vision pessimistiche dal vivi e une clare dificoltât esistenziâl, inlidrisadis in esperiencis lontanis che l’autôr al pandeve in poesie cu lis lagrimis dal cûr par diliberâsi dal dolôr.
In altris composizions vignudis fûr su “La gnove Cjarande” dal 1981, l’ingòs e la ande pessimistiche a semein un alc morestadis, ma e reste pûr simpri une vision crepuscolar de vite, come in “Recuart di un amôr” dulà che ancje une esperience amorose e va dismenteade: “Bisugne/ soterâ/ il recuart/ di un amôr/ e no passâ pi/ la svangje/ su la tiare/ induride”.
Ancje se al à vivût e lavorât a Triest, di simpri Pilùt si è interessât di culture furlane, e no dome di chê dal so paîs di nassince.
Passionât di leterature dal 1988 al à publicât sul numar unic de Filologjiche “Morsan”, un contribût dal titul “Un sclip di leterature”, biel che dal 1990, in ocasion dal congrès de Filologjiche a Maran, al à scrit pal numar unic “Scrive a Maran. Scrive de Maran”, un penç studi là che si puedin cognossi ducj i leterâts, i poetis e i scritôrs, popolârs e no, dal teritori di Maran, dulà che il venit maranês e il furlan a vivin dongjelaltris.
Par Roncjis, il so paîs, al à scrit “Per non dimenticare” e “Vie pal mont”, dôs publicazions a cuatri mans par ricuardâ la storie, la vite e la emigrazion dal so paîs. Poesiis e prosis di Pilùt a comparidis inmò su lis rivistis “Il Turcli” di Puçui e “La Bassa”, une publicazion di Latisane e de Basse Furlanie dulà che al à colaborât par agns come redatôr. Che si sepi, une des ultimis faturis dal nestri autôr e je stade “Frosc di duchemare”, une racolte di otante poesiis vignude fûr dal 1992 par cure dal comun di Rocjis.
Par dâ une cerce de valence, e de origjinalitât, di Eugeni Pilùt come poete, o presentin dôs sôs composizions. “Vaî come la vît : Vaî/ come la vît/ apene sarpide,/ sigâ/ di dolôr/ come il svint/ di tramontane.../ Chistu/ di là/ da la puarte/ da la vite”. - “La nostre sagre dal ridi: Chissà quant chi nun/ cjalant/ il doman da la nestre pôre/ si segnarìn/ ta un Calvari di sanc/ recuardant/ il savôr da li’ vecjis preèris/ cun ’ne voe/ di un vaî sense fin,/ quasi fos/ la nostre sagre dal ridi...”.
A chei di famee il corot sancîr de direzion de Union Scritôrs Furlans e de redazion de “Ladins dal Friûl”.(red.)
Marie Fanin: …in vite di Gjenio Pilùt om e poete
Parzè, chist sfruntumâsi/ dal côr e dal pensêr/ in tantis peis,/ come se l’univiars intêr/ al vès piardût il so cuilibri…
Vignît, vignît/ a cjantâ li laudis/ a un omp di glorie,/ che al à incrosât/ le nestre strade/ par grazie dal Signôr,/ e al puartave in sé/ il misteri/ da misericordie, e si disvelave/ tratant cun umiltât/ ogni creature./ Al rivave a sei/ tal timp istes/ fi, pari, fradi, amì/ cun grancj e piçui,/ feminis, umins e vecjus/ o fantazinis a pene fûr dal patùs.
Vignît,/ int da Basse/ a laudâ lui/ che al insiorave/ in poesie/ la lenghe ronculine/ insedant li peraulis/ da vite contadine/ su chês da modernitât./ Al fevelave/ cu li creaturis-bestiis,/ cun Never, cui arbui/ domandant scuse/ intant che ju sarpive,/ e nol plantave il massanc/ sul tronc dal zarviesâr/ viestût di blanc…
Vignît/ vualtris che lu vês cognossût/ vualtris che no lu vês cognossût,/ Furlans o no,/ par savê ce che al è/ un omp di veretât.
O pensavin di lassâi/ la nestre sporte di fruzons,/ e senze preavîs/ nus lassave,lui/ un testament di vite/ subite dì par dì/ ristielant dai siei agârs/ sintiments e afiets/ di sparnizâ intor di sé…
Vignît/ a cjantâ li laudis/ di un om di pâs/ che al à incrosade/ la nestre strade/ par grazie dal Signôr. (Marie Fanin - …in vite di Gjenio Pilùt - ai 18 di Març 2016)
“Concors par tescj cinematografics in lenghe furlane”. E je stade fissade la XI edizion dal Concors par tescj Cinematografics in Lenghe Furlane. Il concors al à chê di prudelâ la scriture di senegjaduris, di storiis par film, di articui di critiche di films presentats alì de Mostre dal Cine 2015 e di saçs cinematografics par furlan, deventant cussì une palestre par autôrs e critics di cine.
Il concors al è dividût in cuatri sezions. Par partecipâ al concors, i lavôrs a varan di jessi inviâts par pueste o consegnâts a man, in dople copie, alì dal Centri Espressions Cinematografichis in vie Vilalte 24, a Udin, dentri dai 11 di Setembar cu ven. Par informazions: fabiano@cecudine.org .
Ladins dal Friûl pag.8 - Mai 2016
SCRITÔRS E LIBRIS IN MARILENGHE
Pre Josef Marchet: “Letaris ai Furlans”
Racolte di letaris publicadis sul scomençâ dai agns cincuante su la “Patrie”
“Genius loci”al è il titul plui just che i spiete a Josef Marchet (1902/1996); che tal “Dizionario biografico friulano” lu à definît “maître à penser dal Furlanentum” e plui indenant a àn scrit che “nessuno ha fatto quanto lui per la sua terra”. Massime pe cause de lenghe.
E la lenghe che lui al à insegnât, al seguite a insegnâle in chest librut che al è un piçul tesaur di lessic e di stîl. Tesaur no dome pal cont de nobiltât de forme ma ancje pe sostance e pe sapience dai insegnaments.
Parcè che ai siei “fradis furlans” lui i fâs i pulçs e ur insegne a vivi: a ognidun il so sermon, tant al contadin che al om inscuelât, tant al predi che al N.11, cence nissune remission.
Parcè che lui al voleve viodiju: “no presuntuôs”, no sglonfs di sé o prepotents, come che a son tancj pariseternis de penisule; ma ben parons di sé stes, bogns di stâ sul lôr jessi, cun autonomie morâl, che ognidun al scuen formâsi prin di ogni altre autonomie. Lis “Letaris ai Furlans” a son saltadis fûr tal 1950-51 tal sfuei “Patrie dal Friûl”. La grafie doprade in chê volte e jere chê istesse dal gjornâl dulà che a son vignudis fûr. Par resons di spazi no culì us din la cerce di dôs. Cui che al vûl cjatâ il rest al po indreçâsi ae Clape Culturâl Acuilee, di Zuan Nazzi Matalon, che al à curade une ristampe, tal 2005, doprant la grafie dal vocabolari di Zorç Faggin.
“(III) - Letare a un om cence lavôr” : Bastian de Cleve, mi è rivade maimodant la tô letare, indulà che tu mi sconzuris une altre volte di cjatâti lavôr. Se no fali e je la tierce che tu mi mandis, di cheste fate, in mancul di un an. Dôs voltis mi soi avodât a ducj i miei amîs e cognossints par burîti fûr une buse dulà che tu podessis cuistâti la bocjade. Cumò no sai plui di ce bande trussâ par contentâti.
Dal prin paron che ti vevi cjatât, tu ti sês fat parâ fûr parcè che invezit di sgarmetâi tu fasevis comizis sul lavôr, tu predicjavis lis tôs massimis, disturbant dute la sale, discjolint di vore i tiei compagns, pierdint un grum di timp in cjacaris di politiche, cence nissun costrut. Il paron che ti paie in monede al pretint lavôr e no dotrinis!
Chel altri ti à mandât a spas parcè che une dì tu sês lât a vore cjoc tant che une vacje e parcè che tu âs fat un cjadaldiaul di sproposits, ruvinant machinis e materiâi che dibot tu fasevis nassi un fûc dal infier tal magazen dal legnam. Cun chest ultin di cumò – che si è sbrocât cun mê plui di une volte – une dì ti dulive il stomi, chê altre ti vignive l’inzirli, l’indoman no stave ben la femine, il passant doman tu pierdevis la corse... Dipo sêstu un furlan o un maraman tu? Bielis parts che tu mi fasi fâ! Une altre volte che mi capiti di lâ a bati a la sô puarte par cualchidun, me sierarà su la muse. E reson al à!
Se tu âs imparât a bati la pocondrie jù pe Italie, dulà che tu âs stât tancj agns prime de vuere, torne lâ jù. Che chenti nol è aiar par te. Sint mo jo o viodarai se o pues combinâti inmò alc, di cualchi bande, par vie de amicizie, ma no ti garantìs nuie. E ten a ments che cheste e je la ultime volte che o bacili daûr di te. Ti saludi.
“(XVI) – Letare a un cramâr”: Paron Jeroni, chescj agns di cramâr (par talian: venditore ambulante) al vignive su la place o ancje par cjase cu la refe sù pe schene o cuntun cjaruç tirat di mus; si faseve clamâ Toni Rosean o Tite Cimulian; al jere un om gjubiâl, al vendeve la sô oneste marcjanzie miôr che al podeve, e dute la sô retoriche e jere chê di butâ la barzalete a la parone di cjase o un compliment un fregul pevarât a la fantacine: la parone i tornave la farine, la frutate e disbassave il cjâf riduçant di sot coç, la canae si faseve dongje tirant i vôi e supant il dêt.
Cumò, nancje dîlu, al è dut disferent. Il cramâr – Di’ lu vuardi a clamâlu cussì – al ven sul marcjât cul camioncin, al implante un baracament di cassis e di diurincj, al met fûr un cjadaldiaul di robe di scart, al monte suntune pedane e al tache par talian un sermon che al è une purcinelade di insom fint da pît e che al dure di buinore fint a misdì. Al sberghele come un danât, si smene, si sbrace, al smanie, al sude, si scole di flât, si fâs vignî la grocje.
La int che e zire ator, si ferme un lamp a sintîlu, par paiâsi la curiosetât e po e va a fa lis spesis inte solite buteghe: almancul alì si sa cun cui che si à dafâ!... Parcè che i cramârs di cumò no son di Resie ni di Claut: a son di pluipart de solite cragnate foreste che e capite chenti cu la massime: vendi al vûl dî freolâ. Il furlan, freolât une volte, dôs voltis, trê voltis, al devente malfidant e si contente di ingrassâ il buteghîr paisan, pluitost di molâ lis sôs palanchis sudadis a di un comedeant vignût di cui sa dontri. A son dome chei trê o cuatri dordei che, salacor pontâts sot de ale, sul tardut a colin tal tramai.
Lui al è un dai pôcs cramârs nostrans, lui al puarte sul marcjât palis, sapis, batadoriis pai setôr, côts e codârs, manariis e massanghetis, çucui e dalminis, cossis e zeis: dute robe de industrie furlane, robe buine o almancul no plui scjadint di chê che si cjate in cualuncue buteghe.
Ce covential che si meti, ancje lui, a fâ il çarlatan?
No vuei dî che al torni a cjapâ sù la crame: ma che al fasi il marcjadant e no il purcjinel, che al trati cui furlans a la furlane: che al baste nome sintî il nestri lengaç sui lavris di une persone par vê une altre stime di jê. E buine fortune.
La schede: J. Marchet, “Letaris ai Furlans” - Tescj tirâts fûr dal sfuei mensîl “Patrie dal Friûl”, Ed. Clape Culturâl Acuilee e Fogolâr Furlan di Winterthur (Ch), Udin 2005, pp.55 .
“Ladins dal Friûl” Diretôr responsabil : Renzo Balzan - Reg. Tribunâl di Tumieç n. 123 dai 09.03.98
Redazion : 33028 Tierç di Tumieç - V. Dandolo16 / tel. 0433/43696 / e-mail : ladinsdalfriul@gmail.com
F.I.P. (fotocopiât in propi) a Tierç di Tumieç (Ud) V. Dandolo 12 pes Edizions “Union Scritôrs Furlans”.
La publicazion e ven spedide es Bibliotechis dal Friûl, es Istituzions Culturâls Ladinis des provinciis di Bolsan, Trent e Belun, e a ducj chei che a mandin la lôr libare contribuzion doprant il C.C. bancjari nr.19162 dal “Banco di Brescia” (Filiâl di Tumieç) - codiç IBAN: IT50H 03500 64320 0000000 19162
Chest gjornâl inte sô version online si lu cjate tal sît : http://ladinsdalfriul.blogspot.it
Publicât cul sostegn de Provincie di Udin – L.R.24/2006 art.26


text:
Lenghis gjermanichis
Lis lenghis gjermanichis a son un grup di lenghis de famee des lenghis indoeuropeanis. A son feveladis dai popui di origjin gjermaniche che si jerin stabilîts tal nord Europe dongje dai confins dal Imperi Roman.
Lis lenghis gjermanichis plui spandudis a son il todesc e l'inglês. Altris lenghis impuartantis a son il olandês, il so derivât afrikaans e lis lenghis scandinavis (danês, norvegjês e svedês). A son une cincuantine di lenghis gjermanichis stimadis dal SIL International. L'antenât di dutis al è il proto-gjermanic.


text:
Paîs Catalans: maiorance relative a pro de indipendence
Daûr di une inchieste puartade indenant dal istitût DYM par cont de Universitat Oberta de Catalunya, se a ‘nt ves la pussibilitât, il 36% de popolazion catalane al votarès a pro de indipendence e il 22% al votarès cuintri. Il 27% dal campion intervistât, invezit, nol larès a votâ e sù par jù il 12% nol à ancjemò une idee di ce che al fasarès. Il dât al è interessant dal moment che chest sondaç al mostre risultâts avonde diviers des inchiestis fatis dal Centri pai studis di opinion dal guvier catalan, là che la opzion indipendentiste e je par solit calcolade jenfri il 16 e il 19%. Il studi de UOC al mostre po che il 54,9% dai intervistâts al volarès che il catalan al deventi une des lenghis uficiâls de Union Europeane e il 49% al è dacuardi che dutis lis tassis paiadis intal Principât di Catalogne a vegnin gjestidis des aministrazions locâls.


text:
Tra i ponts fats indenant si marche la soluzion plene ae cuistion dai presonîrs politics, che par rivâi nol covente dome une modifiche de politiche penitenziarie (par esempli cu la fin de dispersion e dal sisteme des condanis sprolungjadis a vite), ma ancje une “justizie di transizion” che e permeti ancje a cui che al è stât impresonât di jessi protagonist dal procès di pâs. A coventin po intervents par garantî ad in plen i dirits umans e lis libertâts democratichis e, ta cheste direzion, si à di lâ ancje cuntune riduzion des funzions e dal personâl des fuarcis di polizie che a operin intal contest basc. Si racomande po aes istituzions di promovi un procès slargjât di condivision de memorie che al permeti di frontâ e superâ lis causis dal conflit, di ricognossi dutis lis vitimis e i dams causâts in maniere di permeti une vere riconciliazion che no je pussibile se no si ricognossin lis violencis, lis violazions dai dirits e il dolôr causâts di dutis lis parts cjapadis dentri dal conflit.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
07/06/13
Paîs Basc: propuestis par sblocâ il procès di pâs
Tra i ponts fats indenant si marche la soluzion plene ae cuistion dai presonîrs politics, che par rivâi nol covente dome une modifiche de politiche penitenziarie (par esempli cu la fin de dispersion e dal sisteme des condanis sprolungjadis a vite), ma ancje une “justizie di transizion” che e permeti ancje a cui che al è stât impresonât di jessi protagonist dal procès di pâs. A coventin po intervents par garantî ad in plen i dirits umans e lis libertâts democratichis e, ta cheste direzion, si à di lâ ancje cuntune riduzion des funzions e dal personâl des fuarcis di polizie che a operin intal contest basc. Si racomande po aes istituzions di promovi un procès slargjât di condivision de memorie che al permeti di frontâ e superâ lis causis dal conflit, di ricognossi dutis lis vitimis e i dams causâts in maniere di permeti une vere riconciliazion che no je pussibile se no si ricognossin lis violencis, lis violazions dai dirits e il dolôr causâts di dutis lis parts cjapadis dentri dal conflit.


text:
Cui 5 di
Lui a saran a disposizion sul marcjât ancje lis versions di twitter
par catalan e par basc. Dopo di diviers mês di campagne, i
aministradôrs di twitter a àn vierzût il lôr centri di traduzion
ai utents che a vevin chê di dâ il lôr contribût par voltâ
cheste rêt sociâl par catalan e par basc. In pôc plui di un mês
la operazion e je rivade insom e cun Lui ducj chei che a volaran a
varan a disposizion la version di twitter ancje ta chestis dôs
lenghis. Adun cun basc e catalan, la configurazion de rêt dai
“vuits” e je stade voltade ancje par afrikaans, grêc e ucrain.
Font:
El Pais, 20/06/12


text:
Prime... si zuie!
Prime fase di lavôr: osservazion.
Cemût zirino lis ruedutis? Ce fasial zirâ lis ruedutis? Cemût sono fatis lis ruedutis? Descrizion dal ingranaç.
Seconde fase dal lavôr.
Studi di ruedutis cui dincj e di ingranaçs.
Tierce fase: dissen dal mecanisim cjalât.
Cuarte fase: progjetazion di un mecanisim.
Frutis e fruts di classe seconde, in cubie par progjetâ un ingranaç.
Realizazion di un ingranaç cui tapons...
Vuê o vin fat un ingranaç.
O vin doprât i tapons a corone parcé che a àn i dincj.
Purtrop il mecanisim nol funzione parcè che i dincj no si incjastrin.


text:
Di cumò certificâts anagrafics ancje online
Il Comun di Udin, tra i pôcs a nivel talian, al à a pene ativât la pussibilitât di otignî online i certificâts anagrafics o di stât civîl plui frecuents. Di cumò indenant, duncje, si pues vê i certificâts vie Internet dopo vê ativât il servizi par mieç de tessare sanitarie. La ativazion si pues fâle alì dai uficis des Circoscrizions comunâls o ancje li dal URP de Regjon in Zardin Grant. Une volte ativade la tessare, al bastarà tacâ il…
Inchieste su servizis e imprescj informatics dal Comun
Ce servizis e imprescj informatics metûts a disposizion dal Comun di Udin cognossistu? Sêstu sodisfat de conetivitât in citât? Ce struments dopristu par inzornâti su lis gnovis che a interessin il Comun? Che sugjeriments proponistu par miorâ la ufierte di servizis on line de Aministrazion comunâl? A son juste un pocjis des domandis che i citadins di Udin a podaran rispuindi par mieç de inchieste “La città per il cittadino. Il cittadino per la città” che e je disponibile, dai…
Cun lunis riunions dal Consei in streaming
Dopo dai esperiments dai ultins agns e dopo vê fat bon il regolament pes ripresis audiovisivis, al è dut a bon par tacâ cu lis diretis in streaming des riunion dal Consei comunâl. La partence e je stade programade par lunis ai 30 di Novembar, a 5 e mieze dopodimisdì. Il servizi al permetarà di fâ viodi in direte lis riunions de Assemblee e des Comissions comunâls e ancje di creâ un archivi dai lavôrs che si puedin viodi sei…
Cun martars “Energia in gioco” e scree l’ex Macel
Si è tignude vuê la presentazion uficiâl de edizion 2015 di “Energia in gioco”, in program dai 10 ai 14 di Novembar. Cun 23 partners uficiâi e passe 90 apontaments, la manifestazion si presente siore di iniziativis: si va dai laboratoris creatîfs ai esperiments su lis trasformazions energjetichis, dai percors di scuvierte des risorsis rignuvibilis ae esplorazion par mieç dal zûc dai fenomens energjetics, cence dismenteâ leturis, proiezions, seminaris e esposizions simpri leâts al mont de energjie. Protagonistis dal event,…
Lenghe proprie, l’Udin su lis olmis di Barcelone e Athletic
La societât Udinese Calcio, il Comun di Udin e la Agjenzie Regjonâl pe Lenghe Furlane a àn firmât un protocol di intese che al cres la presince dal furlan dentri e fûr dal stadi, tes azions di comunicazion ancje visive de societât, tes ativitâts di animazion e di fidelizazion dai tifôs. L’acuardi – firmât dal president dal Udin Franco Soldati, dal sindic Furio Honsell e dal president de ARLeF Lorenzo Fabbro – al rapresente une azion impuartante di ricognossiment e…
Padier, prin cimitieri sostignibil de citât
Il cimitieri di Padier al sta par deventà il prin cimitieri autosuficient a nivel energjetic. Al è stât completât, di fat, il secont lot dal progjet che al a puartât ae realizazion des gnovis colomberis, une struture che podarà tignî dentri 120 muarts e 64 ossaris. Parsore de cuvierture de opare, cun di fat, e son stâts metûts dai panei solârs, come che al jere za sucedût tes colomberis ai Riçs, a Cussignà e tal prin lot a Padier. In…
Disponibile la version gnove di “Udine Vicina”
E je za disponibile su Google Pay e intal Apple Store la version 1.1 di “Udine Vicina”, la aplicazion gnove par smartphone e tablet dedicade ae scuvierte di Udin. Realizade di infoFactory, spinoff de Universitât dal Friûl la version gnove de aplicazion e je disponibile ancje in inglês. Une altre novitât impuartante e je la pussibilitât di discjamâ i contignûts dai percors. Ma “Udine Vicina” e je ancje plui “social” cu la pussibilitât intes sezions “News”, “Bambini” e “Cultura” di…
Intese par ativâ il servizi in fibre otiche fin a 100 Mbps
Il Comun di Udin e Vodafone Italia a comunichin la ativazion dal prin servizi in fibre otiche cun velocitât fin a 100 Mbps. A vuê la fibre otiche e tocje za uns 30% de popolazion citadine e cumò, in gracie di un invistiment di 6 milions di euros, Vodafone e previôt di completâ dentri dal Otubar dal 2015 la cuvierzidure de citât cu la rêt fisse di ultime gjenerazion fin a 100 Mbps in download e 20Mbps in upload. Citadins,…
Al vie “Radio-Walkshow”
Al tache doman, sabide ai 27 di Jugn, “Radio-Walkshow”, la iniziative, cjapade dentri dal program “Le stagioni dellla memoria” par scuvierzi i puescj de citât al timp de Prime Vuere Mondiâl. L’event al è inmaneât di Urban Experience in colaborazion cun Radio Onde Furlane. Cun “Radio-Walkshow”, lis esplorazions urbanis, al sarà pussibil scoltâ cuntune radiocuffie repertoris audio origjinai metûts in rêt o storiis contadis vie pal percors. Doprant il smartphon al sarà ancje pussibil cjariâ coments e fotografiis su Twitter…
Presentâts vuê i mieçs gnûfs de Polizie locâl
A son stâts presentâts vuê di matine in place Libertà i mieçs gnûfs a disposizion dal comant de Polizie locâl dal Comun di Udin. Si trate di trê Ford Focus Wagon 2.0 veicui gnûfs che a àn i sistemis tecnologjics plui modernis par esaminâ i sîts dai incidents e pai controi su lis stradis. Tra lis pussibilitâts ufiertis dai mieçs gnûfs si à telecjamaris in stât di controlâ in maniere automatiche lis targhis e segnalâ i veicui che no son…


text:
Le bancjine al fâs 1km250 di lungjece. Ce sono 1700 metros? Nuie, juste 3500 metros pa lâ e tornâ e ce sono 3km e mieç ? Juste avonde par facji pensâ che plui a tu stâs a fâiu e plui a tu stâs ben. No capis par nuie chei chi viôt passâ sù e jù corint cu lis vorelis stropadis de lôr musicute di sachetin. Mi plâs miôr di viodi chel vecjo vistût ae ùltime mode di maratonîr che al somee a un coridôr ch'al cor a ralentament parce che al cor plui ben plan che jo cuant chi cjamini.
Ae fin de rostre, lait in mome ma achi ogni di aé domenie e mi fermi al Keeper. O podês viodimi al Keeper ogni dí lant in tes Webcams achi a diestre (Torrevieja). Li o comandi un cafe con leche y churros e o ricêf un capucin cui crustui e il camarîr al zonte il Daily Mirror parcé che al crôt chi sedi un inglês di chei de basse invezit di un furlan che al cîr di fevelà spagnûl. Duncje o doi une cjalade a chest gjornalat tant chi mi onç i dêts di vueli mangjant i churros. Nuie da dî, i crustui a saressin miôr e o lassi colâ il Mirror par cjalâ il mâr. A fuarce di mâr, di blu· e di sorêli ator di me, no rivi adore a viodi il vêr di nissune altre bande. Ma un tic plui in ju· o ai let Café del dolç. Alore o ai pensât che achi a si fevele inmó il catalan o il valenzian seont indulaà che a si si cjate. O pensi alore che chel can dal osti di linguist catalan che al é stât clamât in Friûl par fânus crodi che a si veve bisugne di une gnove grafie al vignive propite di achi dongje e par me a nol eé stàt onest e neutrâl come che al veve di sei. Al nus à imponût une letare dal so alfabet come se a no si vares podût stâ cence. Difat, si o cirìs la ç te tastiêre taliane o no rivais a scrivi par furlan cuant che invezit prime a si rivave distes a scrivi cule z.
Ma chiste modernitàt mi fâs pensâ distes che si soi nassût in mont o puedares distes murî al mâr di achi parce che il spagnûl e il catalan a mi fasin sintî plui furlan che il mâr di Grado o di Lignan, indula· che chei che a fevelin furlan a son i venits e indulà che i furlans a mi fasin cagâ cul lôr fevelâ venit.


text:
Un judiç
di Vigo al à refudât une domande che i jere rivade par vie che e
jere stade scrite par galizian e al à fat savê che al larà dilunc
a fâlu fintremai che il document nol sarà metût jù par castilian.
No je la prime volte che un magjistrât si rint responsabil di un fat
dal gjenar, e ricuarde A Mesa pola Normalización Lingüística,
organizazion in prime linie inte difese dai dirits linguistics. Chest
gnûf câs di discriminazion cuintri di une lenghe che in Galizie e
gjolt di un status di couficialitât al à puartât A Mesa a denunciâ
la vicende denant dal tribunâl superiôr di justizie de Galizie, dal
consei gjenerâl dal podê judiziari, dal guvier galizian e di chel
spagnûl. “No si pues acetâ – a spieghin i dirigjents de
organizazion galiziane – che la aministrazion che e à di viodi dai
nestris dirits, ancje chei linguistics, e sedi la prime a dineâju”.
Font:
Galicia Hoxe, 21/06/12


text:
Ai
12 di Avrîl il Parlament european al à boçât cun 515 vôts
cuintri, 183 a pro e 5 astignûts un emendament che al impegnave la
Comission Europeane e i stâts membris de Union a voltâ i documents
dal program Erasmus ancje intes lenghis scolastichis veicolârs tant
che il catalan e il basc. Il no al è rivât de grande maiorance dai
membris dai Popolârs europeans, dai Liberâi, dai Conservadôrs e
Riformiscj, e dai Eurosetics; plui dividût invezit il vôt framieç
dal grup socialist; a sostignî in bloc l’emendament a son stâts
invezit i grups de Çampe Unitarie Europeane e dai Verts. Framieç
dai eurodeputâts elets intal stât spagnûl, a votâ cuintri a son
stâts i rapresentants de diestre spagnoliste (PP e Ciudadanos) e a
pro ducj chei altris (PSOE, Podemos, IU e rapresentants des
nazionalitâts minorizadis).
Font:
El País,
12/04/16


text:
Groenlande: il prin ministri danês a pro de incressite dal autoguvier
La Danimarcje no si cjate a vê di rispuindi dome ae domande di plui autoguvier che e rive des isulis Fær Øer, ma ancje a chê de Groenlande. Cun di fat, il prin ministri dal guvier autonom de isule artiche, Hans Enoksen, al à comunicât che in Novembar si davuelzarà un referendum là che i abitants de Groenlande a saran clamâts a dî se a vuelin incressi l’autoguvier de isule, che e gjolt di une fuarte autonomie politiche bielzà dal 1979. Cumò, il prin ministri danês, Anders Fogh Rasmussen, al à declarât di jessi dacuardi cul fat che la Groenlande e vedi plui autoguvier. Cun di plui, cheste Vierte, i doi prins ministris si cjataran par discuti de compartecipazion sul disfrutament dal teritori groenlandês.
Font: Mon Divers, 03/03/08


text:
giovedì 29 ottobre 2015
San Simon 2015
14 coments:
-
-
Ce emozion, a mi bat parfin il cûr, o soi propite contente di chiste biele notizie.
DoneBete
- 29/10/15, 09:13
- Luciano Marinig ha detto...
-
E CUMò CHE LE OSTARIE E à SLARGJAT I MURS E LE PUARTE,BEVI PAR DUCJ.FASINTNUS CAPI INDULA SI CJATE IL LIBRI PE VIE PLUI CURTE.LUSSIAN
- 29/10/15, 09:20
-
-
Tu as di finîle di scrivi robis cussì emozionantis... Brâf Rafaêl!!! Tu sês l'orgoi di ducj i sporteliscj!!!
Antonella dal Sportel di Codroip
- 29/10/15, 09:38
- Giovanni Nello Malisano ha detto...
-
Rafaele,tal vevi dit, adiriture o jeri tant sigûr che se ancje piçul piçul il regâl tal ai fat prime de sentence finâl. O soi content par Te, par contecurte e par ducj i contencurtrs. Cumò pardabon il vin sarâ par ducj plui bon.
- 29/10/15, 10:43
- Galliano ha detto...
-
Mi fâs tant plasê che il il Premi San Simon di chest an, al sedi lat tes buinis mans dal nestri Ostîr Rafaêl Serafini. Augurons e a gjoldilu come che al merete.
- 29/10/15, 13:59
-
-
Rafaêl, il San Simon?!? Biele notizie, ma par me cont nissune maravee! Cheste volte il premi al è meretori: al va no dome al to mût origjinal di scrivi contis, ma ancje al to lavôr ben inmaneât in cheste Ostarie. BRÂF! Marie
- 29/10/15, 14:54
-
-
Duncje o vevi viodȗt just, ancjemò compliments par chest prestigjȏs ricognossiment leterari dal Premi San Simon che al puarte in evidence i autȏrs che a scrivin te marilenghe e i dan lustri e la considerazion che e merte di vȇ, par chest il Premi al à ancjemò plui valȏr. Partant Augurons di ancjemò tancj altris sucès.
Mandi
Egle T.
- 29/10/15, 15:10
-
-
Gelo, Ostîr, Rafael, Salvadeat, metêtsi adun par un moment a gjoldi chest travuart. Ogni tant a covente fermâsi e dâ un cuc indaûr ancje par viodi di dulà ch'a si è partîs. Jo a no rivi ancjemò a capî cemût ch'a tu fasis a fâ dutis chês robis li insiemi. Dut câs dome compliments al è une vore pôc, ma a no sai cemût dital a altri mût. Forsit cun tun " Mandi fradi furlan", ancje se a tu podaressis jessi gno fi. Bepi
- 29/10/15, 18:26
- Yaio ha detto...
-
Ben contade e di sigûr che le conte a iere amancul de stesse cualitât. Compliments pal biel lavôr e graziis di continuâ a stâ cun nô.
Jaio
- 29/10/15, 19:38
- gelo stellato ha detto...
-
Ve chi che o soi!
Grassie grassie grassie a ducj e al è clâr, o soi une vore content!
Si che:
@Donebete
Se ti ai fat bati il cûr o soi plui content jo. Grassie!
@Lussian
Chel pôc ma sigûr, tu viodis che cumò si fasin un pôc cognossi - a scomençâ dal gjornâl doman - e vuadagnîn cualchi altri contecurtâr o letô,
Sul libri no sai. O sai che ju àn in biblioteche a codroip, ma o passi e o domandi e us inzorni ducj.
@Antonella
In efiets, fin a îr di sere no vevi propit pensât che e je une figade che un sportelist al vinci. Un piçule sodisfazion par ducj i sporteliscj dai.:)
@Nello
Eh, sì, tu le âs induvinade prin... e gracie pe conte che tu âs regalade a ducj i contecurtârs, pene che o comedi la met sù :)
@Galliano
Tu âs propit reson, al va gjoldût, e in ogni câs, a ti ti pues dî un gracie dopli, che vuê si cjacarave cuntun che ti cognòs, il siôr Vidoni, e si diseve che tantis voltis a rivin prime il sostegn di Buenos Aires che dal Friûl. Grassie!
@Marie
Se tu sês chê Marie che e à vût la mê prime firme su lis Contis di Famee, prin o dopo tu âs di lei e fâti firmâ ancje chest. ;) graciononis!
Se no tu sês chê Marie... ti mancjin doi autografos alore :D
@Egle
O speri propit che al sedi cussì, jessint che la leterature furlane, di chest premi, e pâr jessude une vore ben.
E graciis ancje dal preseament prime ancjemò dal risultât definitîf :)
@Bepi
MA ce, no soi mica zovin :) Fradi furlan al va plui che ben, cussì podìn disisi Vai Fradi! :)
GRassie!
@Jaio
Ma craciis a ti Jaio che tu sês in chest ostarie di cuant che e à viert!
- 29/10/15, 22:35
- Luciano Marinig ha detto...
-
E cumò che l'informazion furlane a è ientrade te ostarie,cui sà che no deventi contecurtarie ancje je.Lussian
- 31/10/15, 08:20
- gelo stellato ha detto...
-
e sarès propit ore.
comunicazion di servizi, cualchidun aial la mail di Pauli Jacuss, che no le cjati plui?
- 31/10/15, 08:26
- Luciano Marinig ha detto...
-
paolo.iacuzzo@fastwebnet.it prove cussi,mandi lussian
- 31/10/15, 10:34
-
-
I ai za biel tacàt a leilu e il libri za mi emozione... tra l'altri ancje jo, no sai cemùt mai, ma agns indaùr mi jeri insumiàt di un frut cence muse... e no vevi mai sintùt lis liendis dai spirits Yokai...che si tratti di un archetipo?
CT
- 31/10/15, 20:59


text:
dimecres, de juny 21, 2006
Un cuatri dîs in patrie
Doman o torni dal vecjo Friûl. No viodi l'ore di sintâmi inte taverne e gjoldi un pôc di fresc, in citât no tu crodis trop cjalt che al bute sù l'asfalt e trop che tu ti scjinfis ancje a fâ dome cuatri pas. Po ben, o ai ancje robe di studiâ... vuê o ai fat un esam di eletroniche e sperin ben, cualsisei vôt al va ben, no mi free plui nuie de medie ma dome di finî... un ch'al scrîf cussì al à di jessi za agns che fâs la univ; invezit no, si pol dî che o ai pene scomençât. E je int che no samee preocupade di stâ ca dîs agns, e, no par jessi raziscj, ma un grum a son dal sud; jo no podi fâ cussì, mi samee di robâ, o ai gole di cjatâmi un lavôr, e comprâ une machine, pò magari une cjase (no scherzi, ma al è tipic di un furlan :D). plui che altri o vares voe di lâ vie de Italie, o sinti tancj che disin no a un lavôr tal forest: jo tra un lavôr tal forest e un in Italie no varès dubis; tra un tal forest e un in Friûl cualchi dubi, ma sielzares simpri il forest. Forsit vevi di lâ a fâ l'universitât in Austrie come che fasevin i vecjos...
Zontât di Andri a lis 22:10
Subscriure's a: Comentaris del missatge (Atom)


text:
venerdì 14 maggio 2010
Finâl dal cors di furlan
4 commenti:
- Anonimo14 maggio 2010 21:47
Pa jodi a si jôt ben, al è Danilo a plen schermo. mandi rmigioRispondiElimina
- Anonimo14 maggio 2010 21:50
tal post di prin a mancia cualchi letara ca e là, ese dut normal? o soe jò chi no sai scrivi? rimandi remigioRispondiElimina
Tal secont commento a son dutis...tal prin forse ti vevis primura e qualchiduna si è pierduda.RispondiElimina
Mandi
Cumó o fasin un cors di religjon e par sierâ il cors o nin ae Filologjiche:-)RispondiElimina


text:
lunedì 15 ottobre 2012
La fantate dal poç
«No tu starâs mica tornant tal poç?»
«Ah, ma stoi vie pôc. Soi cjase prin di cene».
«Ma ce vâstu a fâ? Si puedial savê?»
Laurinç al veve lassât une svintulade di pagjinis par aiar e al jere corût fûr di cjase, di buride, montant su la biciclete prin che sô mari a podès rimbecâi, disintji magari che, dut câs, di cuant che e jere tacade l'Istât al leieve simpri il stes libri.
Nol podevial lâ ator par sagris, come ducj chei de sô etât? e pensave. I vevin pûr comprât il motorin!
Ma subite si jere pierdude intes cjamesis di sopressâ e inte scjate dai fruçons, par impanâ lis rosis dai cocins, e il fi, a chê ore, al jere bielzà in spiete, sul ôr di ciment de canalete, tal poç di irigazion numar 22 di Sante Marie.
Nol sarès tornât par ore di cene, nol sucedeve mai.
Al zuiave di tant in tant cu l'aghe glaçade, sburtantle fin a sclipignâsi il comedon, e la spietave.
Jê si faseve viodi tor il bonâ dal soreli, parcè che e veve pôre che la viodessin, li cun lui, e par che i devin fastidi i rumôrs, tant che plui di cualchi volte, al rivâ di un tratôr, la veve viodude scjapâ e platâsi cuissà in dulà, lassantlu di bessôl, strafont e mortificât.
Le veve cognossude l'an prime, une sere che si jere fermât a bevi intal poç di Gjalarian. Robis che no i vignìs un colp a viodile li, denant dai voi, intal clopâ de aghe. Dopo di chê volte si jerin cjatâts cuasi ogni sere, fintremai che il cjalt al jere sparît, e cun lui l'aghe par bagnâ i cjamps. Laurinç la veve tornade a cjatâ dome l'an dopo, intun altri poç, parcè che aromai cuasi ducj a vignivin sierâts, jessint che si bagnave soredut a ploie, e no plui a scoriment.
Ancje chê sere al jere li, a spietâle, ma no jere une dì come chês altris.
Al veve decidût: la varès bussade!
Ce i volevie? A jerin li, un dongje chel altri, jê poiade cui comedons su la canalete e i lavris blancjissims a une cuarte dai soi. Cussì al veve copât la timidece e al veve slungjât il cuel…
Jê, la piçule fade di poç, tal imprin e veve rispuindût… Ma dopo cuissà, forsit une vergogne platade, un rumôr lontan, la cussience di un alc che nol veve divignince, la vevin scjassade fin te code; e jere saltade fûr de aghe, cun rivocs e sclipignadis, il cuarp blanc, i cjavei tant che madracs e la piel smavide e stralusint, di podê viodi parfin i vues. In doi colps di pine e jere lade sot e sparide jù, dentri dal poç, lassantsi daûr un troi di bufulis.
Laurinç, inmagât, al jere restât li a disgotâsi, cjareçantsi i lavris come un tesaur di difindi.
Par vuê, chê creature no sarès plui tornade dongje, lu saveve.
Ma doman… Doman cuissà…
di Raffaele Serafini
Etichetis: Contis, Gjenar fantastic, Gjenar sociâl, Raffaele Serafini
lunedì 8 ottobre 2012
Nostalgjiis di un figâr
www.vuestrifigâr.clickpinsir
Cjars amîs,
A mi plâs pensâ di jessi stât puartât dal vint o colât dal bec di un mierli une dì di caligo, chi tal cjanton dal curtîl tra il mûr de stale e la fereade a confin. Tor il mil nûf cent la mê vite e je sburtade fûr da un grignelut, a si è svilupade sflandorose cence mancjâ a lis cunvignis des stagjons.
O ai catalogât plui o mancul cent agns di storiis da lis fameis vivudis in cheste cjase.
Nuie al e lât pierdût.
Voaltris canais, a jeris la mê gjonde, a son passâts tancj agns, di cuant ancjemò fruts i veis lassât cheste cjase par lâ vie pal mont.
Jo o jeri la vuestre scjale par lâ sù in cîl. Tu unic mascli in fra mieç trê frutis, tu ti rimpinavis sui miei ramaçs par rivâ sul cuviert dal toblât a cjantâ a plene vôs dentri di une grande plere lis cjançons di Mina e Celentano. Voaltris frutis ogni une su la sô ramascje a niçulâsi. Mi vegnin ancjemò i sgrisui al pinsîr di cuant che une e je colade cun dut il ramaç, su lis plantis di lidric, e la mame e je corude a tirâle fûr dal fueam e dai fîcs in marmelade. Nuie mâl, dome une bote tal cûl e il vistît dut tacolât. No tu stevis in te piel a fuarce di ridi.
Ce biei ricuarts! Nissun a ju à rimplaçâts.
La ultime Istât seis vignûts in visite a cheste dimore viere, o ai cucât i vuestris sintiments, la nostalgjie di moments passâts in chest curtîl cumò desert cence nancje un cjan o un cocodâ di gjaline o un mierli a becotâ chei doi fîcs imbalsamâts dal soreli di Avost.
Mi veis cjalât a dilunc, lagrimis cidinis a colavin su lis vuestris musis grispadis. Lis mês fueis, coladis prime de Sierade a fasevin un tapêt zâl sot i vuestris pîts.
I varès volût cjapâus ducj tai miei ramaçs come une volte e platâus cuintri il gno biel fueam vert, donâus lis mês pomis dolcis, magari cussì no.
La vuestre vignude mi à regalât ancjemò un an di vite, cumò al è rivât il moment dai salûts.
Us lassi il gno testament spirituâl, lis clâfs di jentrade lis cognossis.
Al vuestri clickpinsîr si spalanche la barconete e ta un marilamp a comparissin imagjinis e sunôrs
da lis bielis zornadis passadis a zuiâ tal gno grim.
Mandi a ducj par simpri,
il vuestri figâr
di O.Zete
Etichetis: Contis, Gjenar fantasience, Gjenar romantic, O. Zete
lunedì 1 ottobre 2012
Camilo
Camilo al olmà a Zuan come so “alter ego”. Tra lôr si instalà une afinitât eletive, stabile e salde. Lis esigjencis dal prin a jerin palesis: rispiet sul mangjâ, sui zûcs e cuant altri. Si svagâve cuntune piçule balute di gome, se al viodeve che Zuan al polsave, je presentave stiçantlu e menantlu pal boro, cence par altri desisti al pretindeve dîsi: - sù, anin, divertissiti!!
A Zuan i pareve che consintintlu al pierdeve autoritât, ma planc planc al rivà al pont di spietâ chel passetimp, cussient di jessi stât sielt. Camilo al praticave une francje sutilece persuasive, al voleve educâlu a mût so. A buinorone si plantave devant de cjase dal amì, al çuculave di mil manieris, fintremai otignî rispueste. Zuan, che za al jere sveât, si domandave se chê sô svearole e fos par spietâlu.
Camilo al decideve cuant menâlu a spas, si presentave suplicant e autorevul e cjalantlu dret tai voi, cun certosine pazience al otignive ce che al voleve. Zuan al veve dome di lâi daur. Lui, di bon pas e sigûr, al cjapave la stradele che menave disore dal borc, si plaçave parmìs une bancje e lu invidave a sentâsi, a gjoldisi la bielece dal lâc.
Une buinore, Camilo al jere come simpri devant de puarte de cjamare, viodintle in sfrese al dubità, po al jentrà e al cjatà Zuan tal jet, si svicinà ma l’amì no si movè. Di buride al jessì, tornant cul miedi de aziende. Nissune fuarce lu movè de stanzie dal amì, vigjil lu compagnave. Nancje te convalessence lu lassà. Però une dì al tornà cu la balute, aes cjaminadis e a dut il rest. Chescj ategjaments a jerin calâts in profonditât te psiche e te gratitudin di Zuan, che si sintive debitôr cun lui.
Camilo, al veve nulît la solitudin di cheste persone, che cence famee al jere disprivât di afiets prossims, par chest lu veve sielt, ufrintji e domandantji compagnie. No mediarin peraulis su chel dâ e ricevi, dut al avignìve cun mots e cjaladis. Par Zuan e jere une concuiste il sei rivât cul timp a capî e a valorâ dutis chestis premuris , e dut il continui domandâ di Camilo che si espressave a traviers des sôs vuacadis.
di Galliano di Buenos Aires
Etichetis: Contis, Galliano di Buenos Aires, Gjenar romantic
venerdì 28 settembre 2012
I medaiâts
Intun paîs dulà che son muarts 18 milions di civîls e plui di 8 milions di soldâts, a si conte almancul un parint muart par famee.
Alore no si dismentee.
Ae sfilade anuâl de vitorie al é come se tornassin de vuere ogni an. Cualchidun ur da flôrs, altris une butilie, cjicolatins, compliments, batimans... Ma al é vêr che chei che restin no son plui che cualchi cent sul milion e vot cent mil medaiâts.
Cussí, de perestroiche in ca, lis medais dai veterans si cjatin fintremai sul marcjât di Berlin. Chei che lis àn butadis vie di rabie o dadis vie di cûr sot une sbornie a no si sa e chei che lis comprin inmò di mancul.
Par lui, il ricuart di ce che i an costât, al è simpri plui fuart che le sô misare pension e lis sôs medais no lis darès vie nancje par dut l'aur des medais olimpichis.
Siché al veve lassât lis olimpiadis ae TV e al jere lât a vierzi le puarte a di chel ch'al sunave il campanel.
O lis medais o le piel! I veve businât chel pontantgji il curtìs sot dal barbuç.
Al so prin no a i jere rivât le prime curtissade che al veve parât cul baston, po le seconde le veve deviade cul braç, le tierce le veve cjapade tal cûl par salvà le panze, le cuarte cun nuie ma al veve tacât a lâ indaûr par che il curtìs nol jentri masse te so mâgre cjar.
Rivât te cusine, lì nol podeve plui lâ indaûr. S'al jere il decim colp a i veve di vê tocjât il cûr o il palmon e al varès vût di colâ, ma nol colave e tant ch'al cirive di parâ il prossim colp, al jere rivât a tirâ fûr da un cassetin daûr di lui il so plui grant curtis par impirâlu te panze di chel bandît. E chel al jere colât al so puest.
Alore si jere sentât par tiere cuintri il mûr par sei sigûr ch'al sedi muart prime di clamâ le pulizie. Il procuratôr a pene rivât lu veve incolpât di omicidi par vie che al veve smisurât il colp par difindisi. Ma ce impuartavial a lui? Le macje dal so sanc a si jere zontade cul sanc dal bandît intune poce rosse colorade dai fucs de cerimonie olimpiche. I zoucs di Londre a finivin li e a podevin dâ une medae ancje a chel sassin, no i impuartave plui nuie. Ce jerino lis 46 medais vuadagnadis dai merecans a zuiâ cuintri chês ch'al veve salvât lui a cost di crepâ?
Po mandi mari Russie, al jere svignût.
Cumò cualchidun i ten le man e i cjale forsit chê lagrime che i sponte sot dai vôi sierâts. Al à l'amâr tal cûr ma al é content. Ancje s'al mûr.
Alore no si dismentee.
Ae sfilade anuâl de vitorie al é come se tornassin de vuere ogni an. Cualchidun ur da flôrs, altris une butilie, cjicolatins, compliments, batimans... Ma al é vêr che chei che restin no son plui che cualchi cent sul milion e vot cent mil medaiâts.
Cussí, de perestroiche in ca, lis medais dai veterans si cjatin fintremai sul marcjât di Berlin. Chei che lis àn butadis vie di rabie o dadis vie di cûr sot une sbornie a no si sa e chei che lis comprin inmò di mancul.
Par lui, il ricuart di ce che i an costât, al è simpri plui fuart che le sô misare pension e lis sôs medais no lis darès vie nancje par dut l'aur des medais olimpichis.
Siché al veve lassât lis olimpiadis ae TV e al jere lât a vierzi le puarte a di chel ch'al sunave il campanel.
O lis medais o le piel! I veve businât chel pontantgji il curtìs sot dal barbuç.
Al so prin no a i jere rivât le prime curtissade che al veve parât cul baston, po le seconde le veve deviade cul braç, le tierce le veve cjapade tal cûl par salvà le panze, le cuarte cun nuie ma al veve tacât a lâ indaûr par che il curtìs nol jentri masse te so mâgre cjar.
Rivât te cusine, lì nol podeve plui lâ indaûr. S'al jere il decim colp a i veve di vê tocjât il cûr o il palmon e al varès vût di colâ, ma nol colave e tant ch'al cirive di parâ il prossim colp, al jere rivât a tirâ fûr da un cassetin daûr di lui il so plui grant curtis par impirâlu te panze di chel bandît. E chel al jere colât al so puest.
Alore si jere sentât par tiere cuintri il mûr par sei sigûr ch'al sedi muart prime di clamâ le pulizie. Il procuratôr a pene rivât lu veve incolpât di omicidi par vie che al veve smisurât il colp par difindisi. Ma ce impuartavial a lui? Le macje dal so sanc a si jere zontade cul sanc dal bandît intune poce rosse colorade dai fucs de cerimonie olimpiche. I zoucs di Londre a finivin li e a podevin dâ une medae ancje a chel sassin, no i impuartave plui nuie. Ce jerino lis 46 medais vuadagnadis dai merecans a zuiâ cuintri chês ch'al veve salvât lui a cost di crepâ?
Po mandi mari Russie, al jere svignût.
Cumò cualchidun i ten le man e i cjale forsit chê lagrime che i sponte sot dai vôi sierâts. Al à l'amâr tal cûr ma al é content. Ancje s'al mûr.
di Jaio Furlanâr
Etichetis: Contis, Gjenar romantic, Gjenar sociâl, Jaio Furlanâr
lunedì 24 settembre 2012
Ecuméne: Un cuento de pastores
Sentados al abrigo de unas piedras célticas doradas por líquenes milenarios, los pastores merendaban en el monte. El sol se ponía y los buitres que coronaban la cumbre batían en el aire sus alas, abiertas sobre el fondo encendido del ocaso. La hora y el paraje despertaban la cándida fantasía de algún pastor que contaba en el corro milagros y prodigios: historias de ermitaños, de tesoros ocultos, de princesas encantadas, de santas apariciones. Un viejo que llevaba al monte tres cabras negras, sabía tantas, que un día entero, de sol a sol, podía estar contándolas. Tenía cerca de cien años, y muchas de sus historias habían ocurrido siendo él zagal. Contemplando sus tres cabras negras, el viejo suspiraba por aquel tiempo, cuando iba al monte con un largo rebaño que tenían en casa de sus abuelos. Un coro infantil de pastores escuchaba siempre los relatos del viejo: Había sido en aquel buen tiempo lejano, cuando se le apareciera una dama sentada al pie de un árbol, peinando los largos cabellos con peine de oro. Oyendo al viejo, algunos pastores murmuraban con ingenuo asombro:
- ¡Sería una princesa encantada!
Y otros pastores que ya se sabían aquella historia, contestaban:
- ¡Era la reina mora, que tiene prisionera un gigante alarbio!...
El viejo asentía moviendo gravemente la cabeza, daba una voz a sus tres cabras para que no se alejasen, y proseguía:
- ¡Era la reina mora!... A su lado, sobre la yerba, tenía abierto un cofre de plata lleno de ricas joyas que rebrillaban al sol!... El camino iba muy desviado, y la dama, dejándose el peine de oro preso en los cabellos, me llamó con la su mano blanca, que parecía una paloma en el aire. Yo, como era rapaz, dime a fujir a fujir...
Y los pastores interrumpían con candoroso murmullo:
- ¡Si a nos quisiera aparecerse!
El viejo respondía con su intonación lenta y religiosa, de narrador milenario:
- ¡Cuantos se acercan, cuantos perecen encantados!
Y aquellos pastores que habían oído muchas veces la misma historia, se la explicaban a los otros pastores que nunca la habían oído. El uno decía:
- Vos no sabéis que para encantar a los caminantes, con su gran fermosura los atrae.
Y otro agregaba:
- ¡Con la riqueza de las joyas que les muestra, los engaña!
Y otro más tímidamente advertía:
- Tengo oído que les pregunta cuál de entre todas sus joyas les place más, y que ellos, deslumbrados viendo tantos broches, y cintillos, y ajorcas, y joyeles, pónense a elegir, y así quedan presos en el encanto.
El viejo dejaba que los murmullos se acallasen, y proseguía con su ingenua inventiva, llena de misterio la voz:
- Para desencantar a la reina y casarse con ella, bastaría con decir: "Entre tantas joyas, sólo a vos quiero, señora reina". Muchos saben aquesto, pero cegados por la avaricia se olvidan de decirlo y pónense a elegir entre las joyas...
El murmullo de los zagales volvía a levantarse como un deseo fabuloso y ardiente:
- ¡Si a nos quisiera aparecerse!
El viejo los miraba compasivo:
- ¡Desgraciados de vos! El que ha de romper ese encanto no ha nacido todavía...
Después, todos los pastores, como si un viento de ensueño removiese el lago azul de sus almas, querían recordar otros prodigios. Eran siempre las viejas historias de los tesoros ocultos en el monte, de los lobos rabiosos, del santo ermitaño por quien al morir habían doblado solas las campanas. ¡Aquellas campanas que se despertaban con el sol, piadosas, madrugadoras, sencillas, como dos abadesas centenarias!
*** *** ***
Sentâts al ripâr di pieris celtichis indauradis di lichens milenaris, i pastôrs a mirindavin su la mont. Il soreli al bonave e i variûi che a coronavin il jôf a batevin par aiar lis alis, viertis sul fonts infogât dal amont. Il moment e il puest a sveavin la cjandide fantasie di cualchi pastôr che al contave al bossul maraveis e portents: storiis di eremitis, di tesaurs platâts, di principessis incjantadis, di santis aparizions. Un vieli che al menave su la mont trê cjavris neris a 'nt saveve cussì tantis, che al podeve contâlis par une zornade interie, di un soreli a chel altri. Al veve scuasit cent agns, e tantis des sôs storiis a jerin capitadis che al jere fantat. Contemplant lis trê cjavris neris, il vieli al suspirave pensant a chei timps, cuant che al lave su la mont cuntun grant trop di pioris che a vevin in cjase dai siei vons. Un côr di pastôrs zovins al scoltave simpri lis contis dal vieli: al jere stât in chei biei dîs lontans che i jere comparide une dame, sentade da pît di un arbul, petenantsi i luncs cjavei cun pietin di aur. Scoltant il vieli, cualchi pastôr al cisicave cun scatûr ingjenui:
- E sarà stade une principesse incjantade!
E altris pastôrs, che a savevin za chê storie, a rispuindevin:
- E jere la regjine more, che un orcul bocognon le ten presonere!...
Il vieli al faseve di sì movint il cjâf cun gravitât, al clamave dongje lis sôs trê cjavris neris par che no si slontanassin, e al seguitave:
- E jere la regjine more! Dongje di jê, su la jerbe, al jere viert un satûl di arint, plen di zoiis sflandorosis che a slusivin tal soreli! Il troi al jere une vore dispartât, e la dame, smenteant il pietin di aur cjapât fra i cjavei, mi à clamât cu la sô man blancje, che e sameave une colombe tal aiar. Jo, che o jeri un frutat, mi soi metut a cori, a cori...
E i pastôrs a lu fermavin cun mormorili cjandit:
- Si imparessie ancje a nô!
Il vieli al rispuindeve cu la sô cadence lente e religjose, di naradôr milenari:
- Cetancj che i van dongje, cetancj che a murissin striâts!
E chei pastôrs che a vevin sintût tantis voltis chê stesse storie, la spiegavin a chei altris pastôrs, che no le vevin sintude mai. Un al diseve:
- Vô no savês che par striâ i cjaminants, ju inmaghe cu la sô grande bielece.
E un altri al zontave:
- Cul sflandôr des zoiis che ur mostre, ju ingjane.
E un altri, contune pocje di timidece, al stazave:
- O ai sintût a dî che ur domande cuale di dutis lis sôs zoiis ur plâs di plui, e che lôr, inceâts al viodi tancj di chei pontepets, e anei, e braçâi, e rincjins, a scomencin a sielzi, e alore a restin presonîrs de magance.
Il vieli al lassave che i murmuis si cuietassin, e al seguitave cu la sô fantasie ingjenue, colme di misteri la vôs:
- Par dismagâsi e sposâ la regjine, al scugnarès dome dî: "Jenfri dutis chestis zoiis, o sês vô la plui biele, done regjine". Tancj a lu san, ma svuarbâts de aviditât no sal visin e a scomencin a sielzi fra lis zoiis...
Il mormorili dai fantats si jevave une altre volte come un desideri maraveôs e ferbint:
- Si imparessie ancje a nô!
Il vieli ju cjalave cun perdonance:
- Puars biâts! Chel che al à di crevâ la magance nol è ancjemò nassût...
Dopo, ducj i pastôrs, tant che un aiar di insium al grispàs il lât celest des lôr animis, a volevin memorâ altris portents. A jerin simpri lis vieris storiis di di tesaurs platâts su la mont, di lôfs rabiôs, dal sant eremite che a la sô muart a vevin glongjât di bessolis lis cjampanis. Chês cjampanis che si sveavin cul soreli, devotis, bonorivis, scletis come dôs badessis centenariis!
Conte par spagnôl di Ramón del Valle-Inclán
Voltade par furlan di Xabi Xogrâr da Plêf
Etichetis: Contis, del Valle Inclan R., Ecumène, Xabier Xogrâr da plêf
venerdì 21 settembre 2012
La dì dai Muarts
Al jere rivât tart cul tren a Tisane e dopo sù, cu la ultime coriere a Rivignan, la ultime dì di Otubar. Ducj i emigrants a tornavin pe fieste dal paîs, come i spirts.
Al jere biel, ducj si devin dongje, a viodevin amîs e int di famee, a bevevin e a contavin storiis, no si sa se veris o inventadis, di mieze Europe. Ma lui, di contâ e di sintî storiis nol veve plui voie, nol voleve nancje plui viodi int: i sarès plasût sì vivi cun lôr, cu la sô famee, cui siei amîs, maridâ Gjovane, ma aromai si veve studât dut. Ce vevial di contâ, che cundut des promessis il so amôr al jere finît? Che al leve tal jet cu lis belghis, maridadis cul prin paisan che a vevin podût e che cumò si contentavin di lâ cui forescj, fasint fente che la pice o la rabie a fossin passion? Che i siei siums a jerin restâts sepulîts jù in miniere? Miôr tasê, miôr sierâsi te cjase di puar so pari, che al jere lât cun Gjo ancje lui: un glon di plui di fâ sunâ ae cjampane. E spietâ che a passassin chei dîs, par tornâ vie cu la scusse plui dure, par no viodi a vivi difûr chel Friûl che i murive dentri vie.
di Spirt Anonim
Etichetis: Contis, Gjenar romantic, Gjenar sociâl, Spirt Anonim
lunedì 17 settembre 2012
Visa pal paradîs
A fuarce di rimeti in cuistion dut, ta chê societât, invezit di lâ miôr a lave simpri piês. Le cualitât de robe comprade no jere plui le stesse. I suiemans no suiavin, i curtìs no taiavin, si cjatave pan fat cule seadure, lat fat cul zes, vin fat cun nuie e nuies fats cun no si sa ce. Il vêr al jere deventât fals, il biel al jere deventât brut, e il biel al è che de mitologjie in ca, lis storiis, lis contis, no vevin plui le stesse fin e a scuegnivin simpri finî mâl. I diretôrs a deventavin bidei e i portinârs a deventavin vescui. Nuie plui matrimonis e par fuarce nuie batisims. I fruts adotâts tai paîs dal tierç mont che prime a lavin a finî dome tes copiis di omosessuâls dal mont moderni no rivavin plui parcé che dut il mont al jere incuinât. In cheste societât rote e corote, disfate e rifate cul passât proibît, i 69 scomençâts tai agns 70 e finîts te omosessualitât sborade te infanzie dai ultins nassûts a jere finide sul fai da te. Par no vê l'aids. Rivâts a chest pont, cemût fâ par lâ in paradîs? Jessi bogns o jessi triscj? Bielzà al circolave le vôs che jessi bon di copâ un arabo al jere pecjât dome se tu jeris convertît al Islam. Altris, forsit masse turbâts par cheste evoluzion a pensavin che masturbâsi e preâ tal stes timp al jere il plui grant at di devozion che podevin fâ. Po biacemai a fasevin di chei mea culpas cul curtìs tal pugn che a murivin inmò prime di vê finît le preiere. Lis preieris no vevin plui il stes valôr, le glesie, come che a veve bielzà fat cu lis indulgjencis a paiament, cumò a proponeve un certificât papâl prime di spedî par racomandade lis preieris tal cîl. Ma rivavino a lâ plui in là che al Vatican? Il signôr che forsit in paradîs a nol viodeve plui rivâ nissun, inte sô grande magnanimitât al veve decidût di vierzi un consolât a Acuilee par vie de sô simpatie discuvierte pe glesie furlane. Ce fâstu? I veve domandât Dante incredul passant li. Alore par no contrariâ masse le sô Comedie prime di dâ il visa pal paradîs i candidâts a vevin di rispuindi aes sôs domandis. Par fortune il prin rivât al jere un vecjo cule barbe plui lungje de sô che di sigûr a nol veve nuie a ce fâ cui vecjos che cumò si rasavin fintremai il cûl par pôre di someâ primitîfs ma par precauzion i domandà: Cui jerial?, Ce vevial fat inte vite? Parcè pensavial che al meretave il paradîs? Il vecjo cjapant il respîr par podê rispuindi i disè che lui al jere un marangon, che al jere un grum cognossût pe sô onestât. Sì, lis lengatis a pretindevin che nol veve savût onorâ le femine ma al veve vût un frut e chest al provave che al veve ancje fat il so dovê coniugâl. Daspò al disè che so fi al jere deventât famôs tal mont intîr, e... Il signôr no lu lassà finî di cjacarà e al braçà il vecjo cu lis lagrimis tai vôi cridant emozionât: Papà! E il vecjo dut maraveât lu sierà in se disint: Pinocchio!
di Jaio Furlanâr
Etichetis: Contis, Gjenar ironic, Jaio Furlanâr
Iscriviti a: Coments al post (Atom)


text:
La
organizazion Plataforma per la Llengua, intal su ultin rapuart sul
stât de lenghe catalane, e à acusât il guvier de Comunitât
Autonome Valenziane di lâ cuintri dai impegns cjapâts des
istituzions spagnolis pe metude in vore de Cjarte europeane des
lenghis regjonâls o minoritariis. In dì di vuê, di fat, i abitants
dal Paîs Valenzian a àn acès a 36 canâi televisîfs di nivel
locâl o statâl, ma nancje un inte lenghe proprie de comunitât ven
a stâi il catalan. Un tant par vie che l’esecutîf valenzian,
vuidât de diestre spagnoliste, al à decidût di sierâ la
radiotelevision publiche e, in particolâr, la television par catalan
Canal 9. La sierade de tv publiche par catalan si zonte ae fin des
emissions di TV3 che a vignivin trasmetudis intal Paîs Valenzian in
gracie dai ripetitôrs di proprietât de Acció Cultural del País
Valencià. Intal 2011 la organizazion e jere stade obleade a sierâ
chê esperience che e durave di 25 agns dopo de decision dal esecutîf
valenzian di dâi une multe di 600 mil euros.
Font:
Dialogo Libre, 26/04/14


text:
Il ministri
pe lenghe galese, Leighton Andrews, al à fat savê che i nivei gnûfs
di tutele e di promozion de lenghe a jentraran in vore tal Novembar
di chest an che al ven par chel che al rivuarde lis struturis
governativis galesis, lis aministrazions locâls e i parcs naturâi.
I “standards” a son il cûr de leç su la lenghe fate buine intal
2011 par promovi il galês e a rapresentin i nivei linguistics minims
che la int e à di spietâsi cuant che e à a ce fâ cuntune struture
publiche. La iniziative e rive dopo che il guvier galês al veve dite
di no ai nivei linguistics fats indenant de comissarie pe lenghe
galese che a cjapavin dentri sei i sogjets publics che lis aziendis
privadis clamadis a garantî servizis di utilitât publiche. Il
responsabil pe lenghe dal partît nazionalist Plaid Cymru, Simon
Thomas, al à manifestât la delusion pe decision di limitâ i
standards dome ai organisims di guvier dal teritori e di no cjapâ
dentri ancje chei sogjets che a fasin un servizi public. Par chei, e
je stade la rispueste dal guvier galês, si proviodarà a pene che al
è pussibil.
Font:
BBC, 17/05/13


text:
Ai
22 di Avrîl uns cuindis fantats dal moviment Ghjuventù
Indipendentista a àn ocupât in maniere pacifiche il bastion che al
controle dal alt la citât di Corti / Corte, capitâl storiche de
Corsiche. La azion e je stade metude in at ae fin di une
manifestazion inmaneade de organizazion de zoventût indipendentiste
corse par rivendicâ la amnistie pai presonîrs politics e la metude
in vore des riformis votadis de Assemblee de Corsiche tant che la
couficialitât de lenghe corse, un statût dai residents e un regjim
di fiscalitât speciâl par fâi cuintri ae speculazion imobiliâr e
teritoriâl. I fantats a àn ancje tacât un siopar de fam par
domandâ che lis autoritâts statâls a rispietin la volontât dai
cors cul dâ il vie libare aes misuris votadis de Assemblee de
Corsiche.
Font:
Alta Frequenza, 23/04/15;
France3 ViaStella, 23/04/15